Harta Milik Maradona Jadi Rebutan Waris

Tidak ramai tahu, tatkala Maradona kembali menemui Penciptanya, beliau pergi dengan hanya sedikit wang sahaja.

Wujud satu laporan mendakwa semasa pemergiannya, mendiang hanya mempunyai £75,000 (RM406,375) dalam akaun bank.

Begitupun, ramai menjangkakan pemergiannya ke negeri cacing bakal mencetuskan perebutan harta pusaka yang boleh berlanjutan selama bertahun-tahun.

Wartawan Argentina, Luis Ventura yang mempunyai hubungan rapat dengan legenda bola sepak Argentina itu bersetuju dengan khabar angin tersebut.

Tambahnya semasa ditemubual Fantino a la Tarde, “Beliau hampir tidak mempunyai apa-apa dalam akaun banknya. Beliau pergi dalam keadaan miskin.

“Hartanya banyak dihabiskan kerana sikapnya yang pemurah dan sebahagian besarnya dicuri dengan tujuan menipu dan mengosongkan poketnya. Apa yang mereka perlu lakukan ialah minta dan beliau akan memberinya.”

Dakwaan wartawan tersebut disokong oleh peguamnya, Angelo Pisani yang menyifatkan Maradona seorang yang pemurah dan tidak pernah lokek dengan sesiapa dengan pada satu ketika, beliau hanya mempunyai €100 (RM486.86) dalam dompet.

Begitupun, terdapat banyak asetnya yang dijangka menjadi rebutan ahli-ahli keluarga mendiang.

Antara aset yang dimiliki Maradona ialah barang kemas, tanah, bangunan-bangunan termasuk beberapa apartmen sekitar Buenos Aires, enam kereta mewah termasuk BMW, Audi dan Rolls Royce, portfolio pelaburan di Cuba serta Itali, sekolah-sekolah bola sepak di China dengan kontrak hak imej dengan nilai keseluruhan £150 juta (RM812.3 juta).

Selepas hubungan dengan anak perempuannya Giannina menjadi keruh pada tahun lepas, Maradona mengancam akan menyerahkan keseluruhan estetnya kepada badan-badan kebajikan.

Begitupun, mengikut undang-undang Argentina, seseorang itu hanya boleh menyerahkan satu perlima daripada aset mereka dengan dua pertiga lagi perlu diberi kepada balu atau waris si mati.

Pertelagahan Giannina, 31, dengan Maradona tercetus apabila dia melihat orang-orang di sekeliling bapanya itu tidak menjaganya dengan baik.

Perkara ini bagaimanapun bukan perkara baru dan merupakan sebahagian daripada pasang surut hubungan dua beranak itu. Kedua-duanya berbaik semula pada hari lahir Maradona ke-60 Oktober lepas.

Isu pewarisan harta pusaka beliau dijangka rumit kerana membabitkan anak-anaknya sama ada melalui bekas isterinya, Claudia Villafane atau bekas pasangannya.

Semasa hayat Maradona, beliau dikurniakan dua cahaya mata iaitu Dalma dan Giannina bersama Villafane, Diego Sinagra (hasil hubungan sulitnya dengan Cristiana Sinagra), Diego Fernando Ojeda (hasil hubungannya dengan Veronica Ojeda) dan Jana (hasil hubungan dengan Valeria Sabalain)

Begitupun, wujud dakwaan bahawa beliau mempunyai tiga orang anak luar nikah (Joana, Lu dan Javielito) semasa menetap di Cuba bagi merawat masalah ketagihan dadah dan alkohol pada 2000.

Selain mereka, Magali Gil, 23, dan Santiago Lara, 19, juga mendakwa merupakan anak tak sah taraf legenda Argentina itu.

Dengan kes sebegini rumit, peguam sukan Martin Apolo menyifatkan usaha penyelesaian dijangka memakan masa panjang.

Selalunya, perbicaraan probet normal mengambil masa selama 90 hari dengan semua waris dan pemiutang mengemukakan hujah mereka di mahkamah.

Namun begitu, selepas mengambil kira faktor pengacau dan pertelingkahan dalaman, penyelesaian yang memuaskan hati semua pihak dijangka mengambil masa bertahun-tahun.

Hal ini demikian kerana Maradona tidak pernah meninggalkan wasiat semasa hayatnya dan ianya belum dicampurkan lagi dengan isu perundangan yang dihadapinya seperti dakwaan mengelak cukai di Itali.

Dalam semua isu harta pusaka milik Maradona, isu hak imej dan memorabilia dijangka akan menjadi tumpuan utama.

Tambah Apolo, “Berapa nilai jersi yang digunakannya semasa final Piala Dunia? Berapa pula nilai yang diterima sekiranya ia diletakkan dalam sesi lelongan?”

RUJUKAN:

AFP. (2020). Maradona’s death may trigger family inheritance battle. Free Malaysia Today.

Cutmore, C. (2020). Diego Maradona ‘died poor’ with ‘just £75,000 in his account’ after a life of excess and handouts to hangers-on, claims his lawyer… but his family are ready for battle over an estate, including cars, houses and jewellery, worth up to £150M. Daily Mail.

Scandalo, R. (2020). Image rights, fast cars and a ‘tank’: Maradona’s death triggers complex inheritance. Reuters.


Suku-Suku Kaum Yahudi Di Seluruh Dunia

Yahudi ataupun
nama asalnya dalam bahasa Ibrani, Yehudim (יְהוּדִים) merupakan sebuah kumpulan
agama-bangsa yang berasal daripada keturunan Ibrani dan Bani Israel. Pada tahun
2010, sekitar empat belas (14) juta orang Yahudi di seluruh dunia. Artikel ini
membincangkan tentang pecahan dalam kaum yang memenuhi 0.2% daripada penduduk
dunia pada masa tersebut.

Antara pecahan dalam kaum Yahudi adalah Ashkenazi. Ashkenazi ataupun nama asalnya dalam bahasa Ibrani, Ashkenaz (אשכנז) merupakan diaspora Yahudi yang pernah menduduki kawasan Empayar Rom Suci (962-1806) pada sekitar penghujung milenium pertama. Mereka setidak-tidaknya bertutur dalam bahasa Yiddish, di mana contoh perkataan dalam bahasa tersebut adalah “A gutn tog” yang bermaksud “Selamat pagi”. Menurut Genesis 10, Ashkenaz merupakan anak sulung kepada Gomer di mana Gomer adalah anak kepada Yafit dan Yafit merupakan anak kepada Nabi Nuh AS. Pada zaman moden, Natalie Portman yang merupakan pelakon filem, penerbit, penulis dan pengarah itu adalah antara orang Yahudi berketurunan Ashkenazi.

Selain itu, Sefardi adalah antara pecahan dalam kaum Yahudi. Sefardi ataupun nama asalnya dalam bahasa Ibrani, Sefarad (ספרד) merupakan diaspora Yahudi yang berasal dari semenanjung Iberia. Mereka setidak-tidaknya bertutur dalam bahasa Ladino, di mana contoh perkataan dalam bahasa tersebut adalah “Buenos Diyas” yang bermaksud “Selamat pagi”. Istilah “Sefarad” merupakan nama tempat di sekitar semenanjung berkenaan menurut Obadiah 1-20. Pada zaman moden, Paula Abdul yang merupakan penari, penyanyi, pelakon dan personaliti televisyen itu adalah antara orang Yahudi berketurunan Sefardi.

Di samping itu, Mizrahi adalah antara pecahan dalam kaum Yahudi. Mizrahi ataupun nama asalnya dalam bahasa Ibrani, Mizrahim (מִזְרָחִים) merupakan diaspora Yahudi yang berasal dari Timur Tengah dan Afrika Utara. Mereka setidak-tidaknya bertutur dalam bahasa Yahudi-Arab ataupun Judeo-Arab, di mana contoh perkataan dalam perkataan tersebut adalah “Wakamazzalem” yang bermaksud “Semoga mereka tidak bertuah”. Mereka secara tradisinya berbahasa Yahudi-Arab (Judeo-Arabic). Istilah Mizrahi berasal daripada perkataan Mizrah (מזרח) yang bermaksud “Timur”. Pada zaman moden, Sarit Hadad yang merupakan penyanyi di Israel adalah antara orang Yahudi berketurunan Mizrahi.

Kemudian, Cochin adalah antara pecahan dalam kaum Yahudi. Cochin ataupun nama asalnya dalam bahasa Ibrani, Kochinin (ין ‘קוצ) merupakan diaspora Yahudi yang berasal dari Kerala, India. Mereka setidak-tidaknya bertutur dalam bahasa Yahudi-Malayalam ataupun Judeo-Malayalam, di mana contoh perkataan dalam bahasa berkenaan adalah “śalōṃ” yang bermaksud “Sejahtera”. Istilah “Cochin” diambil sempena nama Kerajaan Cochin (500-1949) di selatan India. Pada zaman moden, Yaheh Hallegua yang merupakan rakyat biasa adalah antara orang Yahudi berketurunan Cochin.

Seterusnya, Kaifeng adalah antara pecahan dalam kaum Yahudi. Kaifeng merupakan diaspora Yahudi yang berasal dari Kaifeng iaitu nama sebuah bandar di Henan, China. Mereka setidak-tidaknya bertutur dalam bahasa Yahudi-Cina ataupun Judeo-Chinese di mana contoh perkataan dalam bahasa berkenaan adalah “ngîn (עִ֣׳ין)” yang bermaksud “orang”. Pada zaman moden, Li Chengjin yang merupakan rakyat biasa adalah antara orang Yahudi berketurunan Kaifeng.

Akhir sekali, B’nai Moshe adalah antara pecahan dalam kaum Yahudi. B’nai Moshe merupakan diaspora Yahudi yang berasal dari Peru. B’nai Moshe secara harfiahnya bermaksud “Anak-anak Musa”. Pada zaman moden, Yehudit Jaksa adalah antara orang Yahudi berketurunan B’nai Moshe.

Kesimpulannya, itu adalah antara pecahan dalam kaum Yahudi. Amerika Syarikat, Israel dan Kanada adalah tiga negara yang mempunyai bilangan penduduk Yahudi yang teramai di dunia. Keturunan Ashkenazi, Sefardi, Mizrahi, Cochin, Kaifeng dan B’nai Moshe masing-masing mewakili sekitar 11 juta, 2 juta, 3 juta, 8000, 1000 dan 1000 orang  di seluruh dunia. Selain bahasa Ibrani dan bahasa-bahasa tersebut, terdapat banyak bahasa dituturkan mereka bergantung kepada negara yang mereka duduki serta tahap pendidikannya.

RUJUKAN:

Blessings and Curses of Judeo-Arabic. Retrieved July 6, 2019 from https://www.jpost.com/Blogs/Clash-of-Cultures/Blessings-and-curses-of-Judeo-Arabic-426338

10 Countries With the Largest Jewish Populations, 2010 and 2050. Retrieved July 6, 2019 from https://www.pewforum.org/2015/04/02/jews/pf_15-04-02_projectionstables137/

Israel Returns To Peru With New Outreach To The Bnei Moshe. Retrieved July 6, 2019 from https://shavei.org/shavei-israel-returns-to-peru-with-new-outreach-to-the-bnei-moshe/

Campaign Kaifeng: Meet Li Chengjin. Retrieved July 6, 2019 from https://shavei.org/campaign-kaifeng-meet-li-chengjin/

Universal Declaration of Human Rights (Article 1). Retrieved July 6, 2019 from https://omniglot.com/udhr/sinotibetan.htm#chinese

Blessings and curses of Judeo-Arabic. Retrieved July 6, 2019 from https://www.jpost.com/Blogs/Clash-of-Cultures/Blessings-and-curses-of-Judeo-Arabic-426338

Sephardic Actors and Actresses. Retrieved July 6, 2019 from https://www.imdb.com/list/ls034428091/

Ladino Phrase in Omniglot. Retrieved July 6, 2019 from https://www.omniglot.com/language/phrases/ladino.htm

Yiddish Phrase in Omniglot. Retrieved July 6, 2019 from https://www.omniglot.com/language/phrases/yiddish.php

Actresses with Ashkenazi Jewish Heritage. Retrieved July 6, 2019 https://www.imdb.com/list/ls027564245/

Global Religious Futures – Jews. Retrieved July 6, 2019 from http://www.globalreligiousfutures.org/religions/jews

Encyclopaedia Britannica – Hebrew  (People). Retrieved July 6, 2019 from https://www.britannica.com/topic/Hebrew

Israelite Origins And Kingdom. Retrieved July 6, 2019 from https://books.google.com/books?id=bfsuicMmrE0C&pg=PA1


Khalifah Harun Ar-Rashid Memulakan Zaman Emas Islam

Semasa Era Keemasan Islam, dunia Islam yang ditadbir oleh kerajaan Bani Abbasiyyah berada di kemuncak kekuasaannya. Ini kerana pada ketika itu, perkembangan ilmu dari Timur dan Barat bergerak pantas dan memberi sumbangan besar kepada pelbagai disiplin ilmu yang masih digunakan dunia hari ini. Era ini turut menyaksikan kemunculan ramai ulama terkenal dari pelbagai disiplin ilmu seperti Imam as-Syafie rahimahullah (fiqah), al-Kindi (falsafah dan muzik) dan Hunayn bin Ishaq (matematik). Semua ini tidak akan berlaku tanpa sumbangan besar pemerintah paling terkenal dalam kerajaan Bani Abbasiyyah, Khalifah Harun ar-Rasyid.

Sebelum
menaiki takhta pada tahun 786 Masihi, bakatnya sebagai pemimpin dan pentadbir
sudah mula terserlah bila dilantik sebagai panglima tentera sebanyak dua kali
iaitu pada 163 dan 165 Hijrah. Pada tahun 164 Hijrah, ayahandanya iaitu
Khalifah al-Mahdi mengangkatnya sebagai gabenor jajahan barat Abbasiyyah dari
wilayah Anbar hinggalah ke perbatasan Afrika Utara. Dan selepas dilantik
sebagai khalifah, baginda memastikan mana-mana pemimpin yang diangkat berupaya
mentadbir negara dengan baik.

Selain dikenali sebagai seorang pentadbir yang cekap, Harun juga amat mengambil berat soal ilmu terutama ilmu ukhrawi. Baginda kerap melakukan solat sunat 100 rakaat sehari sehingga ke akhir hayatnya kecuali pada masa baginda berada dalam keadaan gering. Harun juga suka berdamping dengan para ulama dengan salah seorang teman rapatnya ialah Ibnu Abu Maryam al-Madani. Ibnu Abu Maryam menjadi rakan diskusi baginda dalam banyak perkara. Justeru tidak hairanlah salah satu pesanan baginda kepadanya ialah, “Takutlah kamu terhadap agama dan al-Quran, kamu boleh melakukan apa saja selain daripada kedua-duanya.”

Di samping sentiasa merujuk para ulama, Harun juga dikenali kerana menjaga soal agama dan menolak perdebatan yang bersifat sia-sia. Qadi al-Fadhil menulis dalam risalahnya, “Aku tidak pernah mengetahui sama sekali seorang raja yang mengikuti perjalanan ilmiah melainkan Harun ar-Rasyid. Baginda bersama dua puteranya, al-Ma’mun dan al-Amin pergi sendiri ke syarahan Imam Malik berkenaan kitab Muwathanya.” Tambah al-Fadhil, salinan kitab Muwatha dari perjalanan Harun kini berada di gudang simpanan penduduk Mesir.

Baginda juga berusaha memastikan kesejahteraan kehidupan para guru terjaga. Selepas mendirikan sekolah-sekolah, gaji dan bilangan para guru ditentukan oleh perbendaharaan negara (Baitulmal). Gaji-gaji ini disumbang oleh badan-badan wakaf yang digunakan untuk berinfak dalam soal sedemikian. Penentuan gaji dibuat dengan mengambil kira kedudukan tenaga pengajar sesebuah sekolah dan bilangan wakaf yang diperuntukkan. Walaupun gaji yang diterima nampak sedikit tetapi ia masih membolehkan para guru menikmati kehidupan yang baik. Contohnya, seorang ulama bernama Az-Zajaj mendapat gaji sebanyak 200 dinar setiap bulan sementara Hakim al-Muqtadir bin Daraid mendapat gaji 50 dinar setiap bulan.

Selain membina sekolah-sekolah, Harun juga
berusaha merancakkan perkembangan ilmu dengan membina perpustakaan di seluruh
wilayah Abbasiyyah dan tidak sekadar di ibu kota kerajaan itu, Baghdad. Antara
perpustakaan yang paling terkenal ialah Baitul Hikmah di mana ia bukan saja
berperanan sebagai perpustakaan tetapi juga sebagai lembaga pendidikan Islam
yang dibangunkan di Baghdad. Di sinilah, para ulama dan cendekiawan yang datang
dari pelbagai latar belakang agama, fahaman dan disiplin ilmu yang berbeza-beza
berkumpul, berdiskusi dan membuat penyelidikan dalam disiplin ilmu masing-masing.

Baitul Hikmah turut menjadi tempat operasi salah satu projek ilmu yang digerakkan Harun iaitu penterjemahan karya-karya bukan Arab ke Bahasa Arab. Menerusi projek ini, pelbagai karya-karya hebat dalam bahasa asing seperti Yunani, Latin, Suriani, Parsi dan Ibrani diterjemah ke Bahasa Arab bagi memudahkan usaha penyebaran ilmu dan penambahbaikan teori disiplin ilmu masing-masing. Antara sebab ia dilaksanakan ialah ramainya orang Islam yang bukan berbangsa Arab berada di Baghdad pada ketika itu. Pengaruh peradaban lama ini dapat dilihat dalam banyak disiplin ilmu seperti Yunani (falsafah dan perubatan) dan Parsi (sastera dan siasah). Pengaruhnya terus dirasai walaupun selepas kemangkatan Harun pada tahun 809 Masihi di mana banyak karya cendekiawan seperti komentar berkenaan falsafah Plato, Aristotle dan Ptolemy dan komentar teori perubatan Galen. Contoh paling mudah ialah sebuah karya al-Khawarizmi bertajuk Surah al-Ardh yang bermaksud Peta Bumi sebagai komentar kepada karya Ptolemy bertajuk Geography.

Semasa era Abbasiyyah terutama era Harun,
rakyat tanpa mengira umur dan bangsa berlumba-lumba menambah ilmu termasuk
meninggalkan kampung halaman. Kepesatan perkembangan pendidikan ini ditandakan
dengan kewujudan halaqah-halaqah di masjid-masjid. Sebelum wujudnya institusi
pendidikan formal, aktiviti pendidikan dan pembelajaran banyak dibuat di
masjid-masjid dari era Rasulullah s.a.w hinggalah era Abbasiyyah.

Di Masjid Baghdad, terdapat lebih 40 halaqah sebelum ia menjadi satu berikutan syarahan Imam as-Syafie yang dilakukan di situ. Al-Zajaj menceritakan, “Ketika Imam as-Syafie tiba di Baghdad, terdapat 40 hingga 50 halaqah dijalankan di masjid. Ketika beliau memasuki masjid, mereka duduk di halaqah-halaqah. Dalam halaqahnya, Imam as-Syafie berkata, ‘Allah berfirman, Nabi s.a.w bersabda’ sedangkan dalam halaqah lain, mereka mengatakan, ‘Sahabat kami berkata.’ Sejak itu, halaqahnya yang menjadi tumpuan orang ramai.”

Masjid pada era Abbasiyah merupakan lembaga
pendidikan khas dan ia menjadi tumpuan bukan saja semasa era Harun tetapi juga
khalifah-khalifah selepasnya. Selain berperanan sebagai pusat komuniti, pusat
ibadat dan pendidikan, ia juga berperanan sebagai sebuah perpustakaan.
Buku-buku ini diperoleh menerusi hasil hadiah daripada orang ramai terutama
golongan berada dan pemerintah atau menerusi hasil pencarian dari pelbagai
sumber. Justeru tidak hairanlah jika sesetengah ulama tidak berkesempatan
berkunjung ke Baitul Hikmah, destinasi seterusnya ialah masjid-masjid sebagai
pusat rujukan mereka.

Harun juga amat menitikberatkan soal pendidikan terutama dalam kalangan generasi muda. Semasa kecil, baginda sendiri mengajar puteranya al-Ma’mun menghafal al-Quran di mana penghafalan ini bukan saja merangsang kecintaannya terhadap ilmu tetapi juga menambah rasa ingin tahu terhadap ilmu. Baginda yang juga bakal khalifah yang ketujuh itu merupakan seorang pelajar yang rajin dan para gurunya diingatkan oleh Harun untuk memastikan puteranya yang cerdas pemikirannya itu sentiasa tekun dalam soal pembelajaran. Dari segi pendidikan kanak-kanak, kurikulum sekolah telah ditetapkan dengan menjadikan al-Quran sebagai bahan bacaan utama dan kemahiran membaca dan menulis dengan menjadikan syair-syair Arab terdahulu sebagai rujukan. Hampir seluruh kurikulum pendidikan itu berasaskan kepada kaedah penghafalan. Impak daripada sistem pendidikan ini melahirkan ramai pemimpin dan cendekiawan hebat selepas kemangkatan Harun pada 809 Masihi.

RUJUKAN:Tadjuddin, Nilawati & Maulana, Alif. (2018). Kebijakan Pendidikan Khalifah Harun Ar-Rasyid. Al-Tadzkiyyah: Jurnal Pendidikan Islam. 9. 325. 10.24042/atjpi.v9i2.3633.


Jenis-Jenis Maklumat Dalam Perisikan

Perisikan
merupakan suatu kegiatan pemgumpulan maklumat yang selalunya dijalankan secara
rahsia dan tersembunyi. Risikan selalunya dilakukan oleh badan-badan perisikan
setiap negara tersebut bagi mengutip sebarang maklumat di dalam atau luar
negara. Contoh badan perisikan yang terkenal semestinya seperti CIA, MIA,
Mossad, KGB dan sebagainya.

Dalam dunia
perisikan, terdapat beberapa jenis maklumat yang dikumpulkan oleh badan
perisikan. Jenis dan sumber maklumat ini penting untuk organisasi dan negara.

Osint merupakan maklumat yang sudah tersebar di media-media massa
seperti televisyen, radio, internet, media sosial dan sebagainya. Maklumat yang
dikumpul semuanya adalah maklumat yang dapat diakses oleh setiap golongan
masyarakat. Tiada kerahsiaan dalam maklumat yang diperolehi. Contohnya, isu-isu
semasa dalam suratkhabar.

Sumber maklumat ini merupakan sumber paling biasa kita dengar. Senang
kata, maklumat yang diperolehi daripada manusia dan kebiasaannya dilakukan oleh
“overt collectors” seperti Duta dan anggota tentera. Sumber ini juga selalu
dikaitkan dengan perisik. Maklumat akan dikumpul melalui pemerhatian ke atas
manusia/sasaran. Misalnya, tindak tanduk, sikap, hobi dan habit seseorang itu.

Ini merupakan sumber maklumat paling menakutkan bagi penulis. Sebagaimana yang ternyata di namanya, komunikasi. Sumber maklumat ini diperolehi melalui intipan ke atas alat komunikasi individu tertentu itu. Misalnya seperti panggilan telefon, dan segala jenis media komunikasi seperti mesej di WhatsApp anda, di Telegram anda, di Instagram anda dan bahkan mesej peribadi anda. Semuanya akan dikumpul dan diketahui oleh badan perisikan.

Agak susah untuk dijelaskan. Namun, senang cerita sumber ini melibatkan penggunaan analisis kuantitatif dan kualitatif dalam memperolehi maklumat saintifik dan teknikal seperti metrik, sudut, spatial, panjang gelombang, pergantungan masa, modulasi, plasma, dan hidromagnetik( nak jelaskan tapi bukan orang sains).

Cukuplah anda tahu bahawa maklumat ini digunakan agar lebih mudah untuk mengesan lokasi, mengenal pasti identiti dan ciri-ciri penting suatu objek, alatan atau fenomena yang berlaku. Contoh sedikit bagi mudah faham, data mengenai air di satu tasik akan dikumpul dan disimpan melalui MASINT ini.

Jika terdapat pencemaran kimia di tasik tersebut, mesti akan terjadi perubahan molekul yang akan merubah data air tersebut. Oleh itu, MASINT berfungsi untuk mengesan sebarang ketidaknormalan sesuatu situati itu.

Sumber maklumat yang ini pula diperolehi melalui pengumpulan gambar dan
imejan. Gambar dan sebarang imej yang penting akan dikumpulkan dan dianalisis sebagai
maklumat. Kebiasaannya, imej akan dibahagi kepada 2 iaitu “Hard Copy” dan “Soft
Copy”. Hard copy biasanya dalam bentuk filem. Manakala soft copy berbentuk
digital. Contohnya, gambar kawasan operasi pengganas.

Okay. Sumber maklumat ini sangat berkait rapat dengan IMINT. Sepertimana namanya, ia merupakan maklumat yang diperolehi melalui analisis imej dan data suatu kawasan atau geografi akan menggunakan imej untuk mengawasi dan mengakses segala aktiviti yang berlaku di suatu kawasan tersebut.

Misalnya, maklumat yang diperolehi ini mampu mengesan lokasi setiap telefon di seluruh dunia, umpama GPS tapi lebih canggih. Ia juga mampu memberi gambaran jelas mengenai persekitaran suatu kawasan itu seperti cuaca, populasi, bentuk muka bumi, dan sebagainya.

Secara mudahnya, sumber maklumat ini diperolehi melalui pintasan signal
komunikasi atau signal teknologi yang digunakan oleh sasaran. Mengandungi 2 bahagian
iaitu COMINT yang telah disebut tadi dan ELINT (Electronic Intelligence) yang
berfokus pada analisis signal alatan elektronik seperti Televisyen, radio, USB
dan sebagainya. Jadi, maklumat ini berupa maklumat komunikasi dan data daripada
alatan elektronik yang digunakan.

Sumber maklumat ini sangat mudah untuk difahami. Pada dasarnya, ia
merupakan pemgumpulan maklumat dan data mengenai semua senjata dan peralatan
perang negara lain. Kebiasaannya digunakan untuk mengelakkan elemen kejutan “Technological
Surprice” oleh negara lain. Maklumat yang selalu dikumpul ialah mengenai
jumlah senjata, kebolehan setiap senjata, ciri-ciri senjata dan lain-lain yang
berkaitan.

Sumber maklumat mengenai status kewangan sesebuah entiti atau negara
itu. Maklumat tersebut amat penting dalam menentukan keupayaan kewangan
sesebuah entiti dan meramal tindakan yang mereka akan lakukan. Kebiasaannya,
kaedah ini digunakan untuk membasmi pengubahan wang haram.

Jadi, inilah beberapa sumber atau jenis maklumat selalu dikumpul oleh
badan perisikan. Sebenarnya, kaedah ini bukan ekslusif  untuk badan perisikan sahaja. Malahan, ia juga
turut digunakan oleh agensi- agensi swasta atau organisasi- organisasi perniagaan.
Oleh itu, teringatlah anda bahawa kita sentiasa diperhatikan dan diawasi oleh
pihak-pihak tertentu.

RUJUKAN:

What is intelligence . (n.d.). Retrieved from https://www.dni.gov/index.php/what-we-do/what-is-intelligence.


Amazon Bermula Sebagai Kedai Buku Online

Semuanya bermula pada 5 Julai 1994, 25 tahun lalu Amazon memulakan perjalanan perniagaannya dengan menjadi platform penjualan buku atas talian.

“APABILA KAMI MULA MENJUAL BUKU EMPAT TAHUN YANG LALU, SEMUA ORANG BERKATA, ‘LIHAT, ANDA HANYA ORANG KOMPUTER DAN ANDA TIDAK TAHU APA-APA TENTANG PENJUALAN BUKU.’ DAN ITU BENAR,” UJAR JEFF BEZOS PADA TAHUN 1999, 4 TAHUN SETELAH AMAZON BEROPERASI.

Tahun lalu, Amazon telah menjadi syarikat kedua di dunia bernilai USD 1 trilion selepas Apple. Manakala jualannya pada tahun ini dijangkakan bakal mencecah USD275 bilion (bersamaan RM1.13 trilion) dan USD320 bilion menjelang 2020.

Bagaimana semua ini bermula?

Semenjak awal lagi, Amazon berjaya menjadi syarikat buku yang terbaik melalui penjualan pelbagai variasi buku berbanding syarikat penjualan buku yang lain. Dan apabila e-book mula diperkenalkan dalam pasaran, Amazon bijak menggarap peluang dan menjadi pemain utama dalam penjualan ebook.

Jualan bukunya kini mewakili 42% daripada jualan buku di Amerika Syarikat (AS) dan Amazon turut memegang 89% daripada penjualan ebook pada 2018.

Sekitar lewat 90-an, Amazon mempelbagaikan produk dalam platformnya bermula dengan muzik dan DVD. Kemudian mereka menambah pula barang eletronik, alatan permainan serta alatan dapur.

Kemudian pada tahun 2000, Amazon tampil dengan Amazon Marketplace yang mana telah membuka peluang kepada peniaga-peniaga kecil menjual produk-produk mereka.

Bagi menambah baik servisnya, Amazon memperkenalkan Amazon Prime, satu bentuk keahlian berbayar yang menawarkan penghantaran yang lebih pantas bagi barangan tertentu. Tindakan ini telah berjaya meningkatkan jumlah jualan Amazon.

Setakat hari ini, lebih daripada 100 juta orang daripada seluruh dunia adalah ahli Amazon Prime. Amazon Prime kini turut menawarkan perkhidmatan video dan muzik atas talian. Amazon Prime juga mempunyai bilangan keahlian berbayar (paid membership) kedua tertinggi selepas Netflix.

Setelah lebih 10 tahun, barulah Amazon mengeluarkan produk pertamanya iaitu Kindle. Melihat kepada populariti e-book sekitar 2007, Bezos memperkenalkan Kindle kepada pengguna, sebuah alat eletronik khas buat pembaca-pembaca e-book.

Kindle ini merupakan titik permulaan kepada pengembangan jabatan peranti pintar Amazon yang kini bersaing setaraf Google dan Apple. Amazon adalah syarikat pertama yang melancarkan peranti pintar seperti Echo speaker yang dilengkapi dengan kecerdasan buatan (artificial intelligence). Kini Amazon penjual peranti pintar ketiga terbesar di AS.

Tidak dinafikan lagi Amazon adalah juara dalam platform penjualan atas talian di AS dan dunia. Namun kebangkitan China beberapa tahun kebekalang telah mencabar kedudukan syarikat-syarikat gergasi AS. Pesaing terdekatnya adalah Alibaba milik Jack Ma. Mampukah Amazon terus berkembang dan bersaing di peringkat global pada masa akan datang?

Sekiranya anda ingin jual buku secara online, jangan lupa yang delivery adalah bahagian yang penting.

Guna Delyva sebagai platform perbandingan harga rider & kurier anda untuk hantar buku kepada pelanggan!


Kaum India (4000 SM – Kini): Pelopor Antara Peradaban Terawal Dunia

Sejarah kaum India bermula dari Zaman Gangsa pada 4000 SM di mana tamadun Indus adalah tamadun pertama dibina sekitar Lembah Indus. Pada 2500 SM, tamadun Indus mencapai zaman kegemilangan dengan pembinaan kota-kota megah seperti Mohenjadaro dan Harappa serta perkembangan perdagangan darat dan penghasilan produk tempatan.

Tahun 2000 SM, kaum India masuk ke zaman seterusnya iaitu Zaman Kebudayaan Vedik di mana ajaran dari kitab Vedik disebarluas kepada masyarakat dan sistem kasta diperkenalkan bagi mewujudkan kebudayaan sosial masyarakat India. Di zaman itu juga berlakunya peristiwa migrasi kaum Indo-Aryan dari barat daya India. Kemudian India utara berpecah kepada 16 buah kerajaan monarki dan milik bangsawan yang digelar sebagai Mahajanapada. Tambahan pula, ajaran selain kitab Veda berkembang pesat terutamanya ajaran Jain dan Buddha.

Pada abad ke-3 SM, kerajaan Magadha mulai berkembang dengan menguasai kota kerajaan lain, seterusnya terbentuk Empayar Maurya di bawah kekuasaan Maharaja Chandragupta Maurya pada 322 SM. Empayar Maurya mencapai rekod baru sebagai empayar terbesar meliputi hampir seluruh tanah India (kecuali sebahagian India selatan) sehingga menjangkau Afganistan dalam sejarah India. Maharaja Asoka iaitu cucu putera Chandragupta Maurya menjadi tokoh terpenting, sebagai maharaja yang pakar berstrategi dalam kempen perluasan jajahan. Nak tahu jalan hidup Maharaja Asoka, saya sarankan tengok filem Bollywood bertajuk Asoka lakonan Shah Rukh Khan.

Manakala India selatan yang tidak dikuasai dinasti Maurya, ia dikuasai oleh tiga dinasti utama iaitu Chera, Chola dan Pandya yang aktif melakukan aktiviti perdagangan laut dengan Empayar Rom Purba dan Asia Tenggara. Selepas keruntuhan Empayar Maurya pada 185 SM, India berpecah kepada banyak buah kerajaan kecil dan tiada suatu kuasa yang dapat menyatukan seluruh India sehingga akhir Zaman Pertengahan Eropah. Pada abad ke-4 Masihi, wujud sebuah kuasa empayar baru setanding dengan empayar moyang mereka.

Empayar Gupta (320 – 600 M) dapat menyatu seluruh India utara berkat penjajahan wilayah dan perkahwinan politik. Empayar Gupta mencapai zaman keemasan di mana perkembangan kebudayaan masyarakat berkembang pesat: kesusasteraan, sains dan kejuruteraan mencapai peringkat yang tertinggi, berkat kesejahteraan dan kemewahan empayar yang kukuh sistem pemerintahan. Namun, pencerobohan kaum Hun dan kekacauan aktiviti perdagangan di Asia Tengah menjadikan Empayar Gupta runtuh dan berpecah.

Antara abad ke-8 dan ke-10 Masihi, tiga empayar utama di lembah Ganges berada dalam konflik ekonomi yang melibatkan penguasaan kota Kannauj demi memperkayakan empayar melalui kota yang strategik itu. Dari kota Kannauj, di barat daya adalah Empayar Gurjara – Pratihara (550 – 1036), timur daya adalah Empayar Pala (750 – 1174) dan di selatan adalah Empayar Rashtrakuta (753 – 982). Sepanjang tempoh abad tersebut, kota Kannauj sentiasa berpindah tangan dan pada akhir abad tiada satu empayar pun berjaya menjajah kota Kannauj sepenuhnya kerana ketiga-tiga empayar terlalu fokuskan peperangan sehingga mengabaikan misi sebenar. Kemudian pihak bangsawan yang mewakili ketiga-tiga empayar berunding untuk mencapai keamanan.

Manakala di India selatan, dari abad ke-10 hingga ke-13 Masihi sebuah dinasti berjaya mengekalkan kuasa sehingga mampu menguasai seluruh India selatan iaitu Empayar Chola. Tidak sekadar penguasaan di darat, di laut juga Empayar Chola berusaha menjadi kuasa maritim yang menguasai jalan perdagangan laut supaya mudah berdagang dengan Arab dan China. Penguasaan maritim Empayar Chola membawa kepada penjarahan ke atas negara-negara kota Melayu di Asia Tenggara.

Kebangkitan dan kejatuhan empayar-empayar menjadikan India mempunyai kepelbagaian budaya mengikut ajaran agama. Agama Hindu, Jain dan Buddha telah sekian lama mempengaruhi budaya sosial masyarakat sehingga sebuah kerajaan mempunyai masyarakat yang mengamalkan ketiga-tiga agama ini.

Namun pada zaman pertengahan, agama baru muncul mempengaruhi masyarakat India, iaitu Islam. Islam bertapak di India pada abad ke-7 Masihi dan agama baru ini terlibat dalam konflik politik pada abad ke-12 Masihi di mana konflik politik di Asia Tengah memaksa rombongan kaum Turki pergi ke India utara. Kemudian Kesultanan Delhi ditubuhkan pada tahun 1206.

Di zaman kemuncak, Kesultanan Delhi menguasai India utara dan tengah serta berjaya mempertahankan empayar dari invasi kaum Mongol. Selama lima dinasti memerintah dalam tempoh 300 tahun, Kesultanan Delhi dilihat sebagai kuasa besar, simbol keamanan dan mempunyai sumber kekayaan berlipat-ganda. Manakala India selatan pula Empayar Vijayanagara (1336 – 1646) berkuasa dan sentiasa mempertahankan empayarnya dari perluasan kuasa Kesultanan Delhi yang semakin berkembang. Pada 1526, suatu kuasa baru kaum Turki muncul menguasai India sehingga membentuk empayar Moghul, mengakhiri kegemilangan kaum India di zaman pertengahan yang pernah dimiliki oleh nenek moyang mereka.

Kini, Republik of India terbentuk pada 1947 dengan populasi seramai 1.2 billion orang setelah melalui konflik bersejarah dari zaman kegemilangan Islam, zaman penjelajahan Eropah, penguasaan British, sehingga tuntutan memerdekakan tanah India dari masyarakat asal yang diketuai oleh Mahatma Gandhi. India sedang berusaha untuk mengekalkan kuasa ekonomi di darat dan maritim dengan peluang geopolitik yang ada bagi menandingi China untuk mencapai kembali kegemilangan nenek moyang terdahulu.

RUJUKAN:


Rangka Pejuang Kristian Bertatahkan Emas Dan Permata

Pada tahun 1578, sekumpulan penanam anggur menemui sebuah katakom era Rom berhampiran Via Salaria. Katakom itu menempatkan antara 500,000 hingga 750,000 rangka, setengah daripadanya ma-ti dibu-nuh dalam kempen anti-Kristian[1] yang digerakkan pihak Rom. Bagi pihak gereja, penemuan ini dianggap durian runtuh kerana boleh mengembalikan semula imej Roman Katolik yang pudar pada ketika itu.

Ini kerana rangka-rangka pej-uang ini boleh membantu meningkatkan minat orang ramai terhadap Roman Katolik. Ini sekaligus menjejaskan sokongan mazhab Protestan yang mendapat sokongan kerana berjuang di atas landasan reformasi gereja.

Bukan satu rahsia dua mazhab ini saling bertentangan antara satu sama lain termasuk dalam kalangan negara.[2] Selain itu, dengan mendapatkan rangka-rangka ini, inilah peluang bagi negara-negara yang kaya menonjolkan aspek kedudukan mereka dalam hal ehwal keagamaan.

Untuk mendapatkan rangka-rangka pej-uang ini, gereja tempatan boleh saja membeli secara terus dengan Vatican City atau melalui derma figura-figura berstatus hartawan. Dalam sesetengah kes, ada hartawan yang membeli rangka untuk ditambah dalam koleksi peribadi mereka. Bila rangka sudah diperoleh, ia akan dipamerkan dengan tujuan melindungi kariah, komuniti atau keluarga pemilik. Begitupun, jika rangka tidak diperoleh, maka sebahagian anggota seperti tul-ang rusuk atau teng-korak sudah mencukupi.

Bagaimanapun, usaha mengenalpasti rangka yang dikatakan pej-uang Kristian bukan sesuatu yang mudah. Ini kerana dalam katakom tersebut, terdapat juga rangka individu beragama pagan dan Yahudi. Satu cara yang digunakan ialah mengenalpasti tanda M pada rangka. Menurut pihak gereja, M bermaksud mar-tyr (pej-uang) tetapi ramai melihat ia berkemungkinan merujuk kepada nama rangka seperti Marcus.

Selain itu, pihak gereja percaya rangka pej-uang ini boleh dikenalpasti menerusi pancaran cahaya yang berkilat, bau wangi dan sedimen kering pada rangka sebagai bukti rangka itu rangka pej-uang. Selepas dikenalpasti, barulah gereja menentukan identitinya sebelum memberi gelaran rasmi kepada mereka.

Bagi mana-mana gereja yang mempunyai rangka pej-uang di premis mereka, ia dianggap pembawa tuah kepada mereka. Justeru, bukan rahsia banyak bayi yang dilahirkan di sesebuah kawasan diberi nama sempena santo pej-uang mereka dan menjaga keselamatan mereka. Di samping itu, sesetengah gereja turut menyimpan sebuah buku yang merekodkan peristiwa ajaib yang berlaku di premis mereka sejak rangka tersebut ditempatkan di tempat mereka.

Memandangkan rangka pej-uang dianggap relik suci kepada pihak gereja, maka ia perlu dicantikkan agar kelihatan menarik semasa dipamerkan. Kerja mencantikkan rangka memakan masa tiga tahun termasuk mengenakannya dengan pakaian yang dibuat khas oleh biarawati-biarawati sesebuah gereja.

Kain yang dipilih bukan saja besar tetapi berkualiti tinggi. Kain sebegini dipilih bagi mengelak habuk terkumpul pada bahagian kain dan pada masa sama memastikan rangka kekal bersama sepanjang proses pencantikkan dibuat. Ada teng-korak yang digantikan dengan teng-korak yang diperbuat daripada lilin dan ada juga yang dibentuk bagi menampakkan ekspresi gembira.

Selepas itu, barulah rangka dihias dengan pakaian yang indah, barang kemas dan batu permata yang mahal. Kemudian, ia diatur mengikut posisi yang sesuai sebelum dipamerkan kepada umum. Biasanya, rangka-rangka pej-uang diatur oleh kumpulan biarawan/biarawati yang berbeza tetapi identiti mereka dirahsiakan oleh pihak gereja.

Selama beberapa abad, ia menjadi tarikan pengunjung. Tetapi semua itu berakhir pada abad ke-18 apabila beberapa pemerintah Eropah yang bersifat progresif mula memandang rangka-rangka ini dari sudut negatif. Salah seorang daripada mereka ialah Maharaja Joseph II dari Austria. Joseph II melihat rangka-rangka ini sebagai perosak komuniti dan mengarahkan semua rangka dikumpul dan dimus-nahkan.[3]

Bagi ramai penduduk, mereka merasa sedih dengan tindakan baginda kerana santo-santo ini sudah menjadi sebahagian daripada kehidupan mereka selama beberapa generasi. Selepas semua rangka dimus-nahkan, barang kemas yang digunakan diambil oleh pihak berkuasa. Untuk menyelamatkan sesetengah relik ini, ada yang memutuskan ia disimpan dan disembunyikan agar tidak mengalami nasib sama.

Selepas tempoh tersebut, rangka-rangka yang terselamat dipamerkan semula kepada orang ramai dan terus menarik perhatian sehingga hari ini. Boleh lihat contoh rangka pej-uang Kristian ini di bawah:

Bagi penulis Paul Koudounaris, rangka-rangka ini selayaknya diletakkan di bawah sub-kategori seni unik. Ini kerana untuk menghasilkan dan membentuk rangka ke bentuk yang dilihat hari ini memerlukan kemahiran yang tinggi. Dan dia percaya identiti mereka sebagai santo akan diketepikan kerana ramai lebih mengagumi hasil kerja para biarawan/biarawati ini.

NOTA KAKI:

[1] Semasa agama Kristian muncul pada abad pertama Masihi, penganutnya digelar murtad kerana enggan menyembah dewa-dewi Rom seperti Apollo dan Venus. Akibatnya, kempen penindasan dan pembu-nuhan digerakkan bermula dari era Maharaja Nero sehingga era Maharaja Valerian. Kempen berakhir apabila pengganti Valerian, Gallienus mengarahkan semua bentuk penindasan dihentikan pada tahun 260 Masihi.

[2] Per-ang agama di Eropah ialah Per-ang Reformasi/Per-ang Anti-Reformasi membabitkan negara-negara Roman Katolik dan negara-negara Protestan. Per-ang tercetus apabila pengasas fahaman Lutheran, Martin Luther disingkirkan pihak gereja sekaligus mencetuskan konflik antara Roman Katolik dengan gereja-gereja yang dianggap menyeleweng. Per-ang ini berlangsung selama tiga abad dan hanya berakhir pada 1710-an.

[3] Maharaja Austria yang memerintah dari 1765 hingga 1790. Bertanggungjawab memperkenalkan reformasi moden di negaranya tetapi gagal dilaksanakan berikutan mendapat tentangan sengit ramai pihak baik dalam dan luar Austria. Mangkat pada usia 48 tahun.

RUJUKAN:

C, K. (2016). The Macabre, Bejeweled Skeletons of the Catacomb Saints. Ancient-Origins.


Misteri Sejarah UFO Dalam Tamadun Manusia

Objek terbang yang tidak dikenali atau UFO adalah definisi paling umum, Walaupun takrifnya merangkumi pelbagai fenomena udara yang tidak dapat dijelaskan, dalam budaya popular istilah ini secara amnya menjadi sinonim dengan kapal angkasa lepas.

Penampakan UFO Dalam Rekod Sejarah Puba

Penampakan UFO telah dilaporkan sejak berabad lamanya dalam tamadun manusia yang direkodkan di seluruh dunia.

Oleh itu, Ini menimbulkan satu persoalan tentang kehidupan di planet lain. Hal ini telah menjadi subjek utama dan inspirasi kepada kebanyak filem dan buku.

Walaupun isu UFO menimbulkan banyak polemik mengenai kewujudanya, ada sebahagian pihak percaya ianya wujud, manakala selebihnya menganggap kewujudan UFO tidak masuk akal. Namun begitu, objek yang tidak dapat dijelaskan ini sebenarnya telah dilaporkan sejak zaman prasejarah hingga ke hari ini.

Beberapa gambaran dalam sejarah purba mengenai objek terbang di langit kemungkinan besar boleh dikenal pasti sebagai komet dan meteor yang melepasi bumi atau fenomena pembiasan atmosfera seperti awan lentikular.

Misalnya ialah Komet Halley yang pertama kali direkodkan oleh Ahli Astronomi Cina pada 240 SM. Penampakan sedemikian pada zaman itu dianggap sebagai petanda ghaib atau penampakan malaikat.

Walau bagaimanapun, kita tidak boleh hanya menganggap bahawa apa yang dilihat dan dirakam oleh masyarakat terdahulu pada dinding gua atau dalam teks purba adalah fenomena astronomi atau alam sekitar. Ia mungkin suatu perkara yang tidak dapat dijelaskan oleh mereka.

Lukisan gua di Triumph Tapestry abad ke-16 menunjukan imej UFO secara jelas pada lukisan, gambaran itu juga menyerupai UFO dalam rekod zaman moden. Sementara itu, terdapat juga lukisan gua Orang Asli Wandjina menonjolkan imej makhluk langit yang kelihatan seperti pelawat asing.

Mitologi Dewa Langit Dikaitkan Dengan UFO

Pelbagai mitos dan legenda menceritakan tentang dewa yang turun dari langit, manakala teks bersejarah sejak 4,000 tahun lalu turut menggambarkan objek seakan kapal angkasa. Misalnya dalam kesusasteraan Veda India, seperti Rig Veda, Mahabharata dan Ramayana, terdapat banyak penerangan tentang mesin terbang yang dipanggil vimana yang digunakan dalam pep4rangan. Vimana dikatakan mampu terbang ke atmosfera bumi serta ke angkasa lepas.

Dalam Piramid Mesir, ahli arkeologi telah menemui hieroglif yang menyerupai UFO. Berabad-abad kemudian, artifak emas Quimbaya ditemui di Amerika Tengah menunjukkan penemuan yang serupa.

Pada zaman pertengahan, lebih banyak seni yang dihasilkan seolah menggambarkan UFO di langit.

Namun tiada satu pun daripada gambaran purba ini boleh diambil sebagai bukti muktamad untuk menjustifikasi kewujudan makhluk asing di luar angkasawan.

Sebenarnya di zaman moden ini banyak saja laporan penampakan objek pelik di langit, lebih kurang sama juga dengan situasi masyarakat puba yang menemui objek yang mereka sendiri pun tak mampu jelaskan.

Penyiasatan Dan Laporan Oppenheimer-Einstein

Memandangkan perkara di atas, nampaknya wajar bahawa UFO harus menjadi subjek perdebatan ilmiah dan penyiasatan saintifik. Sebaliknya, apa yang kita lihat hari ini ialah internet yang penuh dengan imej palsu, video palsu dan maklumat yang salah bertebaran.

Pada Ogos 2013, CIA mengumumkan Kawasan 51(Area 51) memang wujud, walaupun berdekad-dekad mereka menafikan kewujudan tempat tersebut.

Terdapat beberapa organisasi yang didorong secara saintifik seperti SETI dan MUFON (Rangkaian UFO), yang mengambil pendekatan objektif terhadap kajian UFO.

Ini membawa kita kepada dokumen rahsia besar yang tidak diklasifikasikan, ditulis oleh Ahli Fizik Amerika, Robert Oppenheimer dan saintis fizik terkenal, Albert Einstein.

Mereka menulis laporan bertajuk “Relationships with Inhabitants of Celestial Bodies”. Dokumen enam muka surat itu adalah bukti arkib pertama yang menggunakan frasa “Entiti Biologi Luar Angkasa” atau EBE, bertarikh Jun 1947, laporan Oppenheimer-Einstein menyatakan bahawa kehadiran kapal angkasa yang tidak dikenali diterima secara de facto oleh pihak tentera.

Laporan Oppenheimer-Einstein memberikan cadangan dan tindakan sekirannya berlaku penjajahan atau integrasi antara manusia dengan makhluk asing. Kedengaran sesuatu yang aneh dan tidak masuk akal, namun ini adalah persediaan awal yang dicadangkan oleh dua orang tokoh saintis.

Dokumen ini penting kerana ia sekurangnya menjawab kemungkinan terdapat kehidupan di planet lain dengan cara yang sangat logik, jika saintis yang dihormati seperti Oppenheimer dan Einstein boleh mendekati subjek itu secara akademik, tidakkah kita boleh terlibat dalam perbincangan seperti ini juga?

Sekiranya manusia diberitahu bahawa makhluk asing bukan sahaja wujud tetapi telah melawat planet kita selama beribu-ribu tahun, apa yang akan berlaku?

Mungkin jika berhadapan dengan bukti sedemikian akan membawa kepada pergolakan sosial, agama dan undang-undang?

Dokumen ini melaporkan bahawa mereka lebih pintar dan mencapai kemajuan teknologi canggih.

Bayangkan situasi di mana teknologi canggih diberikan kepada tamadun kita – sistem pertahanan yang mantap, tenaga elektrik tanpa had, perjalanan angkasa ke sistem suria dan sebagainya.

Setelah difikirkan balik keadaan dunia hari ini, mungkin dengan kecanggihan yang diberikan, tak mustahil boleh berlaku huru-hara besar.

Jadi kalau UFO benar-benar wujud, apa tujuan mereka datang ke bumi?


Hamadat : Pahlawan Yang Tua Usianya, Menjadi Muda Di Medan Perang

Sebenarnya sebelum Usama ibn Mungqidh menceritakan kisah Si Tinggi Yaqut dalam Kitab Renungan, terlebih dahulu beliau ada menceritakan kehebatan seorang lagi tentera bernama Hamadat. Berikut ialah adaptasi daripada catatan beliau…

“Kami terhutang budi dengan kamu.Tetapi kamu sudah tua dan adalah lebih baik untuk kamu bersara dan tinggal sahaja di masjid dekat dengan rumahku.,” kata bapa saudaraku Sultan kepada Hamadat. “Sementara itu, beritahu kepada aku nama-nama anakmu supaya mereka boleh digajikan dan kamu tidak perlu bimbang tentang mereka.”

Hamadat adalah salah seorang daripada pengikut bapaku yang setia dan seorang seorang tentera Kurd yang telah banyak berjasa kepada keluarga kami. Tetapi oleh kerana faktor umur dan penglihatannya yang sudah menjadi kabur, dia dianggap tidak sesuai untuk untuk berkhidmat sebagai tentera.

Oleh itu bapa saudaraku, Sultan mencadangkan kepada Hamadat untuk bersara dari menjadi tentera dalam perkhidmatan keluarga kami.

“Asalkan kamu tinggal dalam masjid itu, kamu akan diberikan dua dinar dan sekantung tepung setiap bulan,” ujar Sultan.

“Baiklah, saya akan menurut cadangan tersebut,” kata Hamadat.

Walaubagaimanapun, aturan itu tidak bertahan lama dan Hamadat pun berjumpa dengan Sultan tidak lama selepas itu. “Saya lebih rela terbunuh di atas tunggangan daripada mati di atas katil saya,” ujar Hamadat. “Saya tidak dapat membiasakan diri daripada tidak berbuat apa-apa.”

Sultan akur dengan permintaan itu dan mengeluarkan arahan supaya nama Hamadat dimasukkan kembali dalam senarai perkhidmatan tentera keluarga kami.

Beberapa hari selepas itu, sekumpulan tentera Frank dari Tripoli melakukan serangan. Bala tentera kami pun digerakkan dan pasukan Hamadat adalah antara yang paling berani.
Hamadat menempatkan dirinya di sebuah daratan yang sedikit tinggi sambil menunggang kudanya.

“Hamadat!” Jerit salah seorang rakan Hamadat memberi amaran.

Seorang penunggang Frank sedang memacu kudanya dari arah barat. Tetapi Hamadat dan tunggangannya sedang menghadap ke arah selatan.

Apabila melihat serangan ini, Hamadat lantas mengubah kedudukannya sehingga dia dan tunggangannya menghadap utara. Kemudian dia mengangkat tombaknya untuk menyambut serangan penunggang Frank itu.

Tombak Hamadat terus merodok badan tentera musuh. Kekuatan rodokan itu menyebabkan Tentera Frank tersebut terlontar ke belakang sambil memegang tali kekang kudanya sebelum menghembuskan nafasnya yang terakhir.

Selesai pertempuran itu, Hamadat berjumpa dengan bapa saudaraku Sultan dan berkata. “Tuan beritahu saya, jika Hamadat masih tinggal di masjid sekarang. Siapakah yang akan melakukan serangan itu tadi?”

Kisah itu mengingatkan aku kepada kata-kata al-Find al-Zimmani. Beliau merupakan seorang pahlawan yang pernah menumbangkan dua tentera musuh dengan satu serangan walaupun telah berada dalam usia tuanya:

‘Lihatlah serangan orang tua yang tidak berguna dan lesu ini,

Ketika teman-temanku takut mengangkat senjata, semua ini seolah-olah membuatku lahir semula!’

#CatatanIbnMunqidh


Falsafah Dalam One-Punch Man

Untuk edisi bedah karya kali ini, penulis akan cuba untuk bedah karya yang sudah lama diingatan. One punch man. One Punch Man berbeza dengan cerita yang lain, di mana seolah-olah tidak ada drama langsung. Kita boleh jangka apa yang akan berlaku, wiranya Saitama pasti akan menang dengan satu tumbukan. Tapi bukankah ending sebegitu membosankan? Kenapa ramai yang minat cerita ini? Apa yang bestnya?

MACAM BIASA. SPOILERS AHEAD.

Watak protagonis One Punch Man ialah Saitama, seorang rakyat biasa yang meninggalkan kerja sebagai kerani, mengambil keputusan untuk menjadi wira. Beliau berlatih siang dan malam dan akhirnya beliau berjaya menjadi wira yang gagah. Namun, beliau dilihat terlalu gagah apabila beliau boleh mengalahkan penjahat dan raksaksa dengan hanya satu tumbukan sahaja. Disebabkan itu, beliau jadi bosan. Walaupun tidak dibayar sebagai wira, beliau tidak gembira dengan pekerjaan itu.

Kalau baca synopsis sahaja, kita dah boleh anggap falsafah anime ini ialah mengenai kebosanan ataupun boredom. Namun kalau dilihat dari perspektif yang berbeza, One Punch Man juga mengandaikan dunia tanpa konflik.

Penulis manga One-Punch Man,  Yusuke Murata berjaya menulis satu cerita yang menarik tentang saga adiwira apabila wira itu menjadi terlalu berkuasa, terlalu kuat sehinggakan boleh kalahkan sesiapa- biar gergasi sekalipun- dengan satu tumbukan. Sekarang beliau dapati hidupnya hambar, tidak ada cabaran. Padahal, beliau jadi adiwira sebab nak hilangkan kebosanan hidupnya yang dulu makan gaji. Makin ramai vilen yang beliau kalahkan, makin hambar hidupnya.

Kebosanan lagi teruk dari mati??

Soren Kierkegaard, berpendapat bahawa kebosanan lagi teruk daripada mati. Kalau anda rasa tidak tahan dengan sakit mati, kebosanan sebenarnya lagi teruk. Ini kerana bak kata pepatah,

“Boredom is the root of all evil”.

Lawan kepada boredom, bukanlah enjoyment, tapi pantheism, iaitu kualiti ‘kecukupan’, rasa cukup dengan apa yang ada. Kebosanan, asasnya adalah kekosongan, nothingness yang bertiup dalam kehidupan dan kewujudan kita [1]. Dalam masa yang sama, beliau juga beranggap bahawa kebosanan ialah perlembagaan asas kita di muka bumi ini. Katanya, semua manusia membosankan.

Perkataan ‘boring’ itu sendiri pun memberi 2 erti; seseorang yang membosankan orang lain (boring la mamat tu) dan keadaan sendiri yang tengah bosan (boring nya lepak sorang2). Mereka yang membosankan orang lain ialah plebeians, the crowd, yakni orang awam; manakala yang bosan dengan diri sendiri, the nobility. Yang peliknya, mereka yang tidak membosankan diri sendiri dianggap ‘boring’ oleh masyarakat, sedangkan yang membosankan diri sendiri akan cuba hiburkan orang lain.

Dalam One Punch Man, Saitama dulunya seorang salaryman, yang kerjanya hanya makan gaji. Beliau rasa hidup sebegitu membosankan, maka beliau ubah hidup berlatih untuk jadi adiwira. Jadi beliau dianggap ‘boring’ oleh masyarakat setempat, tidak hairanlah dengan dunia moden sekarang.

Ramai yang cuba lari daripada 9 – 5 job, tambah-tambah millenials. Millennials kini sedang mendominasi sector pekerjaan tetapi mengikut data 2016 Gallup poll, 71% daripada mereka tidak ‘engaged’ dengan kerja mereka dan sekurang-kurangnya 60% daripada mereka adalah terbuka untuk pelbagai peluang kerja lain [2]. Tambahan pula, Gallup’s research, berdasarkan data daripada lebih 1 juta responden, mendapati millennial workforces, banyak yang berhenti kerja.

Cerita vs Konflik

Seorang ‘Guru’ bidang penulisan, Robert McKee mengatakan bahawa seorang protagonist dalam cerita perlu masuk dalam dunia “governed by the Law of Conflict” [3]. Cerita adalah konflik, dan konflik adalah cerita. Tidak dapat dipisahkan. Tanpa konflik, pembaca tidak akan berminat dengan cerita anda walaupun naratifnya menarik. Kalau watak anda tidak pernah ‘struggle’, cerita anda akan bosan. Malah, cerita juga bermaksud bagaimana watak menyelesaikan konflik dengan pelbagai halangan yang menimpa. Sebut sahaja cerita apa, mesti ada konflik.

Dalam isu One Punch Man, ceritanya banyak focus kepada konflik watak sampingan, seperti latar belakang vilen, persatuan adiwira dan watak pembantu Genos. Saitama hanya dilihat sebagai ‘perompak’ kepada watak-watak di atas, yang memiliki motivasi untuk berjaya, tetapi dipatahkan oleh Saitama yang jadi wira sebab nak suka-suka. Genos sendiri pun hampir letupkan dirinya cuba mengalahkan vilen, tetapi Saitama senang-senang kalahkan vilen tersebut dengan satu tumbukan.

Dalam penulisan, ini ialah perkara utama yang perlu dielakkan, iaitu istilah ‘deux ex machina’. Ia membawa maksud “a character or event that seems almost divine, to exist effortlessly solve a problem that seems unsolvable.” [4]. Macam tiba-tiba tuhan setelkan masalah manusia, tak logik la.

Lagipun, kita akan respon emotionally dengan karakter dan cerita yang kita lihat. Ingat tak lagi, berapa ramai yang sedih bila Iron Man dan Black Widow mati dalam cerita Endgame? Dalam buku Studies on Hysteria, Sigmund Freud and Breuer mendefinisikan catharsis sebagai “The process of reducing or eliminating a complex by recalling it to conscious awareness and allowing it to be expressed.” [5].

Tapi One Punch Man adalah berlawanan dengan idea ini. Ia filem Anti-Catharsis. Jadi anime ini seolah-olah bermain dengan emosi kita, nampak konflik yang susah dan hebat perlu diselesaikan, tengok-tengok selesai macam tu je. Rakyat bukan main panik bila nampak meteor nak jatuh ke bumi, Saitama sekali tumbuk sahaja meteor itu tanpa korbankan nyawa sesiapa pun.

Ahli falsafah Jepun, memanggil pendekatan ini ‘painless civilization’ [6]. Dunia kita kini penuh dengan cara untuk mengurangkan kepedihan dan kesengsaraan; ubat, movie, Netflix, makanan dll. Dalam hal ini, “A preventive reduction of pain,” menyebabkan kita terlepas peluang untuk berfikir cara baru, menstrukturkan kembali makna kehidupan kita dan hasilnya, menyebabkan kita rugi tidak dapat mencari kebenaran makna hidup setiap insan.

Yelah, macam mana nak cari hidup yang bermakna kalau asyik fokus nak hilangkan kesakitan?

RUJUKAN

[1] M. Popova, “Kierkegaard on Boredom, Why Cat Listicles Fail to Answer the Soul’s Cry, and the Only True Cure for Existential Emptiness,” brainpickings.org, 14 January 2015. [Online]. Available: https://www.brainpickings.org/2015/01/14/kierkegaard-boredom-idleness-either-or/.

[2] T. Brigham, “A ‘millennial therapist’ explains why young people hate their jobs―and what to do about it,” cnbc.com, 29 July 2019. [Online]. Available: https://www.cnbc.com/2019/07/29/millennial-therapist-why-young-people-hate-their-jobs-so-much.html.

[3] S. Vaughan, “Conflict,” learn.lexiconic.net, [Online]. Available: https://learn.lexiconic.net/conflictart.html#:~:text=A%20story%20needs%20conflict%20whether,other%20words%2C%20story%20is%20conflict.. [Accessed 14 August 2020].

[4] softschools.com, “Deus Ex Machina Examples,” softschool.com, [Online]. Available: https://www.softschools.com/examples/grammar/deus_ex_machina_examples/198/. [Accessed 15 August 2020].

[5] K. Cherry, “The Role of Catharsis in Psychology,” verywellmind.com, 25 January 2020. [Online]. Available: https://www.verywellmind.com/what-is-catharsis-2794968.

[6] M. Morioka, “Painless Civilization and Fundamental Sense of Security,” Human Genetics in Intercultural Perspective, 2005.


Kata-Kata Terbaik Orang Bukan Islam Mengenai Baginda Rasullulah S.A.W

“Kesediaan
Muhammad untuk menghadapi ujian dan penganiayaan terhadap keyakinan Baginda
(berkenaan Islam), kepercayaan yang diberikan oleh para pengikutnya yang tinggi
nilai moral dan menganggap Baginda sebagai seorang pemimpin membuatkan ini
sebagai satu kejayaan terbesar buatnya dalam membuktikan asas integriti dalam
membawa Islam.

Untuk menganggap bahawa Muhammad ialah seorang pendusta dan hanya akan membangkitkan lebih banyak persoalan daripada penyelesaiannya. Tiada seorang pun pemimpin yang paling parah diporak-perandakan sejarahnya oleh Barat selain Baginda.”

(Mohammad
at Mecca, Oxford, 1953, hlm. 52)

“Ahli falsafah, pemidato, Rasul, penggubal
undang-undang, pejuang, penakluk kepada idea, pemulih kepada dogma rasional,
sebuah simbol tanpa imej. Bahkan dialah perintis kepada 20 empayar yang
digabungkan bawah satu empayar ‘spiritual’. Itulah dia, Muhammad. Dengan
mengambil kira semua aspek dan kayu ukur untuk seorang insan yang luar biasa,
maka bolehlah kita menimbulkan persoalan; adakah manusia yang lebih hebat
selain Baginda?”

(Translated
from Histoire De La Turquie, Paris, 1854, vol. II, hlm. 276-277)

“Baginda ialah Caesar dan Pope dalam satu jasad.
Tetapi Baginda ialah Pope tanpa hipokritnya, Caesar tanpa bala tenteranya.
Tanpa tentera tersendiri, pengawal dan istana, bahkan tanpa ada sumber kewangan
yang hebat. Sekiranya wujud manusia yang mengatakan bahawa dia membawa perintah
Tuhan, orang itu ialah Muhammad. Sebab Baginda mempunyai seluruh kekuasaan
sebagai seorang Rasul dan pemimpin tetapi tanpa infrastruktur dan sokongan
seperti yang diperlukan layaknya manusia biasa yang lain.”

(Mohammed and Mohammedanism,
London, 1874, hlm. 235)

“Saya menjadi lebih
yakin bahawa bukan semata-mata dengan pedang Islam itu tertegak pada zaman
Muhammad. Ia tertegak kerana kemudahan dalam mengamalkan Islam dengan
penghapusan ideologi individualistik oleh Muhammad. Bersama dengan ketelitian
terhadap semua gerakan dakwahnya, penumpuan kasih sayang terhadap umatnya,
keberanian dan keyakinan Baginda kepada Tuhan serta misi yang diserahkan
kepadanya. Sesungguhnya, semua ini bukanlah datangnya daripada mata pedang
seperti yang menjadi kepercayaan semua.”

(Young India Periodcial, 1928,
Volume X)

“Kejayaan terbesar Muhammad ialah keberhasilan
Baginda mengubah dan menyentuh soal kehidupan orang lain dengan hanya menerusi
teladan serta contoh yang baik. Bukannya melalui mata pedang.”

(History of Saracen Empire, London,
1870)

“Empat tahun selepas kematian Justinian (A.D. 569)
di Makkah, maka lahirlah seorang lelaki berbangsa Arab yang menjadi manusia
terhebat dalam semua sejarah dan begitu besar pengaruhnya kepada semua insan.
Orang itu ialah Muhammad.”

(A History of The Intelectual
Development of Europe, London, 1875, vol. I, hlm. 329-330)

“Penting atau remeh
akhlak Baginda masih menjadi ikutan dan panduan berjuta-juta umat manusia
sampailah ke hari ini. Tiada manusia lain yang dijadikan ikutan dan teladan
sebagai ‘manusia sempurna’ selain Muhammad. Pengasas Kristianiti pun tidak
pernah menjadi contoh kepada para pengikutnya malah tiada satu pun pengasas
agama lain yang boleh mencapai kemuliaan seperti Rasul umat Islam ini.”

(Arabia Oxford, 1922, hlm. 53)

“Baginda
sentiasa mengawal pemakanannya dan sangat mementingkan puasa. Baginda tidak
bermegah-megah dengan pakaian – Salah satu petanda kepada minda yang lemah – Dan
tidak pula Baginda berpakaian compang-camping sekaligus menjadi bukti bahawa
Baginda tidak melihat kepada perkara-perkara remeh. Dalam kehidupan seharian,
Baginda berlaku sangat adil. Baginda melayani sahabat dan orang asing, miskin
atau kaya, yang berkuasa mahupun rakyat jelata dengan sangat saksama. Baginda
dicintai oleh kebanyakan masyarakat kerana sentiasa menjadi pendengar yang baik
terhadap semua keluhan mereka.

Kejayaan dalam peperangan tidak pernah menampakkan yang Baginda mempunyai sifat penjajah atau kepentingan peribadi. Dalam kegemilangan sebagai seorang pemimpin, Baginda masih mengekalkan konsep berbudi bahasa yang tidak pernah luntur. Meskipun Baginda menerima pelbagai kutukan dan cacian bahkan sehingga dibenci. Namun apabila bertemu sahaja dengan musuh, Baginda pasti menonjolkan rasa hormat kepada mereka.”

(Life
of Mohamet, London, 1899, hlm. 192-199)

“Sangat
mustahil kepada sesiapa yang mengkaji berkenaan kehidupan dan keperibadian putera
Arab ini dan tahu selok-belok perjalanan Baginda dalam mengajar dan menjalani
kehidupannya untuk berasa tidak kagum dan hormat terhadap Nabi yang luar biasa
ini. Baginda merupakan salah seorang Rasul (utusan) daripada Tuhan. Walau
apa-apa pun yang saya ceritakan kepada anda hari ini tentang kehebatan dan
pengajaran daripada Muhammad, saya akan sentiasa menjumpai kehebatan dan
pengajaran yang baharu jikalau saya mengkaji semula berkaitan Baginda. Muhammad
merupakan seorang guru yang hebat dari Tanah Arab.”

(The
Life and Teachings of Muhammad, Madras, 1932, hlm. 4)

“Pilihan
saya untuk meletakkan Muhammad (SAW) pada urutan paling atas (tempat pertama
daripada 100 orang berpengaruh) mungkin mengagetkan semua pihak. Namun, saya
berpegang pada keyakinan bahawa Muhammad (SAW) merupakan satu-satunya manusia
yang berhasil mengecapi kemanisan kejayaan yang sungguh luar biasa baik ditilik
daripada perihal agama mahupun ruang lingkup duniawi.

Apakah pengaruh Muhammad (SAW) yang paling asas terhadap sejarah umat manusia? Layaknya agama lain, Islam mempunyai pengaruh yang luar biasa terhadap para penganutnya. Itulah antara sebab penyebar-penyebar agama besar dan utama di dunia mendapatkan tempat dalam buku ini.

Kalau diikutkan, pada saat saya menulis buku ini sebenarnya jumlah penganut agama Nasrani adalah dua kali ganda besarnya berbanding penganut agama Islam. Secara tidak langsung, pasti timbul tanda tanya atas alasan apakah saya menempatkan Muhammad (SAW) lebih tinggi berbanding Isa (AS)?

Secara peribadi, saya berpegang kepada dua alasan penting di sebalik keputusan saya itu. Pertamanya, Muhammad (SAW) memainkan peranan yang sangat signifikan dalam perkembangan agama Islam berbanding Isa (AS) terhadap agama Nasrani. Walaupun Isa (AS) bertanggungjawab atas ajaran-ajaran dan fondasi serta etika Kristian, tetapi Saint Paul (Santo Paulus) memegang watak penting dalam mengembangkan teologi atau ilmu ketuhanan dan pembikin dasar baharu di samping sebagai penulis utama dalam Kitab Perjanjian Baharu (New Tastement).

Perkara ini menjadi satu kontradiksi kepada agama Islam. Dalam Islam, Muhammad (SAW) sendiri yang bertanggungjawab terhadap semua kaedah akhlak dan asas-asas pendidikan dalam beragama. Muhammad (SAW) sendiri yang telah membentuk dan mencorakkan selok-belok Islam dan Baginda menjadi perancang serta membangunkan pendidikan juga pengajaran Islam.

Kemudian, kitab suci orang-orang Islam iaitu al-Quran telah diwahyukan oleh Allah (SWT) kepada Muhammad (SAW). Sebahagian besar daripada wahyu ini dihimpun (dihafal, disalin dan ditulis) dengan penuh kesungguhan selama Muhammad (SAW) masih hidup. Lalu setelah kewafatannya, wahyu ini mula dihimpunkan secara menyeluruh dan tidak terlindungi (tidak goyah). Al-Quran dengan demikian sangat berkait rapat dengan pandangan-pandangan Muhammad (SAW) serta semua ajarannya. Oleh hal yang demikian, al-Quran merupakan wahyu yang lengkap dan tidak ada daripada ajaran dalam Injil yang selengkap ini.

Muhammad SAW bukan semata-mata seorang
pemimpin agama malahan juga seorang ketua bagi hal-hal keduniaan. Akan tetapi,
Isa (AS) tidak mendapatkan kedudukan seperti itu. Pendek kata, keteladanan dan
kecantikan sahsiah Muhammad (SAW) dalam setiap perkara memberi gambaran bahawa
Baginda mempunyai keperibadian yang suci dalam corak yang semakin lama
bertambah keterangannya.”

(The
100: A Ranking of The Most Influential Persons In History)

“Untuk mengajarkan masalah
kerohanian berdasarkan tauhid, Muhammad (SAW) secara amalinya harus bermula
dari bawah. Pada saat ingin memulakan misi menyampaikan dakwah, Baginda tahu benar
bahawa bangsa Arab masih belum mampu dan bersedia untuk menerima ajaran tauhid yang
dibawanya.

Memperkenalkan ajaran tauhid kepada masyarakat yang ganas dan keras benar-benar merupakan tamparan besar serta sangat berbahaya kepada Muhammad (SAW). Sesungguhnya, nyawa Muhammad (SAW) sentiasa berada di hujung tanduk dan terselamatnya nyawa Baginda merupakan salah satu mukjizat agung Baginda yang dikurniakan oleh Allah SWT. Walau bagaimanapun, Muhammad (SAW) tetap berwaspada dan akhirnya berjaya menumpaskan serangan kabilah-kabilah yang cukup ganas.

Akhirnya, orang-orang Baratlah (bukan orang Islam) yang melarang untuk diadakan diskusi mengenai hal keagamaan. Pada zaman intuisi (Renaissance) dan Perang Salib, kelihatan Eropah sedang berusaha dengan gigih untuk mengetepikan pendapat-pendapat yang diberikan oleh bangsa lain. Hukuman-hukuman yang dijatuhkan kepada para penentang amat kejam dan tidak masuk dek akal sehingga tiada padanya tandingan dalam suatu sejarah agama apa pun.

Kezaliman dan kekejaman terhadap orang-orang yang menentang pendirian mereka, kezaliman orang-orang Protestan terhadap para penganut fahaman Katolik dan sebaliknya merupakan konflik yang berakar tunjang daripada perbezaan akidah agama sahaja. Perbezaan ini hanyalah berkaitan dengan urusan peribadi belaka.”

(Muhammad:
A Biography of The Prophet)

“Berbicara tentang perkara ini tidak apa-apa
sekiranya majoriti pendeta Kristian memusuhi dan mencaci agama yang dibawa oleh
Muhammad (SAW) disebabkan oleh kefanatikan dan tidak wujudnya sikap toleransi.
Perkara tersebut sungguh menghairankan dan dianggap sebagai satu kemunafikan
yang sangat aneh. Siapa gerangan yang mengusir orang-orang Islam dari Sepanyol
hanya kerana setelah mereka menjadi Kristian lalu dianggap sebagai orang
Kristian yang tidak baik?

Siapa gerangan yang membunuh ribuan orang di Meksiko (Mexico) dan Peru lalu menjadikan mereka budak hanya kerana mereka tidak mahu menjadi Kristian? Demikianlah jurang yang sangat ketara dan ketinggian akhlak serta teladan oleh orang-orang Muslim saat mereka menguasai Yunani. Beratus-ratus tahun mereka membiarkan orang-orang Yunani pada agama mereka, para pendeta boleh bergerak bebas dan para rahib serta biarawan mampu beribadah dengan tenang dan aman di gereja masing-masing.”

(Apology
for Mohamed, 1829)

“Pendapat apa pun
yang dikemukakan oleh para pembaca sekalian adalah tidak dapat diingkari bahawa
Muhammad (SAW) mempunyai persamaan pengalaman kerohanian dengan para leluhur
dan orang-orang suci Kristian. Perkara yang sangat aneh adalah Muhammad (SAW)
telah tercatat dalam Kitab Perjanjian Lama dan Kitab Perjanjian Baharu. Boleh
jadi Baginda mempunyai persamaan dengan para leluhur dan orang-orang suci
penerima wahyu serta kasyaf daripada agama Hindu dan yang lain. Tambahan pula,
pengalaman yang seperti itu merupakan antara tanda bagi sebuah permulaan
lembaran kehidupan orang-orang suci dan mulia.

Menganggap bahawa semua pengalaman dan peristiwa yang dialaminya adalah sebagai sebuah penipuan merupakan sebuah penghakiman yang tidak patut. Bahkan dengan menilai saja bilangan orang Islam yang sedikit tetapi tetap setia mengikuti Muhammad (SAW) di tengah-tengah masyarakat Makkah bermati-matian memusuhi Baginda jelas menunjukkan bahawa Muhammad (SAW) mempunyai akhlak, keyakinan dan keberanian yang sangat tinggi.”

(The
Life and Times of Muhammad, 1970)

“Satu perkara yang
tidak dapat dilupakan adalah Muhammad (SAW) tidak mendapat sebarang pendidikan
di mana-mana sekolah. Walaupun di sebuah sekolah yang digelar ‘school learning’
pun Baginda tidak pernah belajar. Kebudayaan dan kemahiran menulis merupakan
sesuatu yang masih baharu dalam kalangan bangsa Arab. Pendapat yang mengatakan
Muhammad (SAW) tidak pandai menulis adalah benar. Pendidikan Baginda berlaku berdasarkan
pengalaman di kawasan gurun Sahara dan keadaan bukit-bukau yang tandus. Dengan
keadaan dan fasiliti yang sangat terbatas, dari tempat yang gelap diiringi
dengan daya kekuatan mata dan daya fikir sendiri, secara logiknya; apakah yang
mampu dicapainya?

Lebih menghairankan lagi, tidak ada sebarang buku atau tulisan di sana. Bahkan keadaan gurun Sahara yang gelap lagi sepi, seseorang akan mendapatkan kesukaran untuk menimba ilmu di situ. Tutur kata hikmah sudah pun wujud semenjak Muhammad (SAW) belum ada lagi. Namun disebabkan kurangnya kemudahan dan prasarana, maka perkara tersebut tidak dapat disampaikan kepada Baginda. Oleh hal yang demikian, manusia yang sungguh agung ini tidak pernah mengada-adakan perkataan atau perbuatan saat bersama ulama dan pemimpin lain. Baginda tinggal berseorangan di tengah-tengah gurun Sahara yang tandus dalam alam yang menjadi gurunya.”

(On
Heroes, Hero-Worship and The Heroic in History, 1846)

“Sebuah bukti kebenaran
yang besar tentang Nabi ini ialah Baginda mengetahui banyak perkara tentang
peribadi dan orang pertama beriman kepada Tuhan. Muhammad (SAW) bukanlah
seorang pendusta. Hakikat ini tidak dapat disangkal lagi bahawa dalam Islam
terdapat banyak sekali kelebihan dan keistimewaan serta sifat agung dalam
dirinya. Nabi Islam ini telah meletakkan asas kemasyarakatan dan menghapuskan
kezaliman serta kekejaman.”

(Part II: Muhammad and Islam In: The Outline of History, 1920)

Anda sedang membaca sebahagian daripada buku terbaru keluaran kami iaitu Muhammad: Dakwah Dan Diplomasi. Mahu membaca lebih banyak kandungan hebat seperti ini? Cepat dapatkan di nombor wassap yang tertera  www.wasap.my/60195812791 <– WASSAP SEGERA!!!


Benarkah Hang Tuah Itu Cina?

Sebut sahaja mengenai Hang Tuah, ramai puak Chauvinist, Chola dan pseudo-sejarah akan mula berdendang bahawa pahlawan Melayu ini merupakan bangsa cina. Mereka mempunyai hujah mereka untuk mengatakan bahawa Hang Tuah adalah daripada bangsa cina. Justeru artikel ini akan berbentuk Q&A, di mana setiap soalan akan direka berdasarkan hujah-hujah mereka

Soalan: Hang bukan nama biasa yang digunakan oleh orang Melayu. Hanya Hang Tuah lima bersaudara dalam sejarah yang bernama Hang. Nama bangsa Melayu tidak mempunyai nama keluarga. Kalau nama ayah akan dibinkan. Jadi tak logic kalau Hang Tuah, dan terdapat orang lain yang turut berkongsi nama Hang.

Jadi, nama Hang yang sebenarnya ialah Hang Too Ah. Nama Hang Jebat ialah Hang Jew Fat. Nama Hang Lekir ialah Hang Liew Kier. Nama Lekiu ialah Hang Lee Kiew. Jadi, Hang itu ialah nama keluarga cina.

Jawapan: Hei, saya tahu anda yang cuma menulis sejarah Melayu ni tentu tak pernah bergaul dengan orang Melayu? Pandai-pandai jer buat kesimpulan macam tu. Pernah berkawan dengan orang Melayu tak? Kalau tak, meh sini saya ajar anda apa itu budaya Melayu.

Di sesetengah negeri terdapat orang Melayu yang berkongsi nama depan yang sama. Di Kelantan, nama seperti Nik dan Wan selalu digunakan. Nama seperti Daeng pula terkenal di kalangan masyarakat Melayu Bugis. Nama seperti Raden ialah nama yang selalu digunakan oleh masyarakat Jawa. Meor pula nama yang terkenal di kalangan masyarakat Melayu Perak. Masyakat Melayu-Arab pula terkenal dengan nama Syed dan Syarifah di hadapan pangkal nama mereka.

Dan sekali lagi saya tekankan, jangan bercakap mengenai soal Melayu kalau anda tidak pernah bergaul dengan kami. Terdapat banyak lagi Melayu di zaman Melaka yang turut menggunakan nama pangkal Hang. Hang Ali, Hang Iskandar, Hang Nadim, Hang Hasan, dan Hang Hussin? Untuk pengetahuan saudara juga, nama Hang ini juga merupakan gelaran yang diberikan oleh Istana Melaka pada waktu itu, seperti mana istilah Dato’ pada hari ini.

Soalan: Tiada rekod mengenai kewujudan Hang Tuah dalam sejarah Melayu sebelum kedatangan Hang Li Po. Jadi jelaslah bahawa Hang Tuah itu di bawa oleh Hang Li Po.

Jawapan: Benarkah sedemikian? Pernah baca Sulalatus Salatin dengan Hikayat Hang Tuah? Pernah dengar kisah Hang Tuah menyelamatkan Bendahara daripada orang mengamuk? Pernah dengar kisah Hang Tuah dan para sahabatnya membunuh lanun? Buka balik buku sejarah.

Kalau dirujuk sumber sejarah utama, iaitu Hikayat Hang Tuah yang banyak menceritakan mengenai Hang Tuah, kisah bagaimana Hang Tuah dan para sahabatnya. Ketika kanak-kanak dahulu, Hang Tuah dan para sahabat telah ke laut menggunakan perahu lading. Berlaku adegan kejar mengejar antara Hang Tuah dan lanun yang mengejar perahu Hang Tuah. Sampai sahaja di darat, maka Hang Tuah telah bertikam dengan sang lanun dan pertempuran itu telah membuatkan Hang Tuah menang.

Antara bukti lain ialah kisah Hang Tuah menewaskan orang mengamuk masih terkemas dalam rekod sejarah. Kisah bagaimana Hang Tuah menyelamatkan Bendahara Tun Perak dan bagaimana Hang Tuah menghadap Sultan Melaka. Kisah Hang Tuah menewaskan lanun-lanun ketika mengembara pada usia muda dan kecil merupakan bukti bahawa Hang Tuah sudah wujud lama sebelum kedatangan Hang Li Po.

Soalan: Tapi… ada orang cakap yang nama Tuah, Jebat, Kasturi, Lekiu, dan Lekir itu dicinakan. Tiada makna dalam bahasa Melayu. Betul ke?

Jawapan: Nama tuah bermaksud bernasib baik. Masakan ada yang bodoh percaya bahawa nama Tuah itu dimelayukan daripada Too Ah? Nama Jebat dalam bahasa Melayu bermaksud bau badan. Pernah dengar tak ungkapan “baunya seperti jebat musang”. Masakan ada yang mengatakan bahawa nama Jebat itu daripada Jee Fat? Kasturi pula ialah nama haruman. Semua orang tahu tu. Lekir pula datang daripada nama ubi. Lekiu pula datang daripada bahasa Melayu lama yang bermaksud lekit.

Soalan: Tapi macam mana Puteri Hang Li Po boleh ada nama Hang?

Jawapan: Senang sahaja jawapan saya. Hang ialah gelaran yang diberikan oleh Sultan Melaka. Pada asalnya nama Hang Li Po ialah nama puteri itu. Hang ialah gelaran yang diberikan oleh Sultan Mansur Shah.

Soalan: Saya tak puas hati lagi dengan bukti bahawa Hang Tuah itu Melayu!

Jawapan: Wah mencabar nampak. Tak apa… kan saya kata salah satu sumber yang menceritakan tentang Hang Tuah ialah Hikayat Hang Tuah bukan? Ini ada keratan dalam HHT sendiri yang membicarakan Kemelayuan Hang Tuah.

Dalam Hikayat Hang Tuah terdapat petikan di dalamnya yang menyebut dengan jelas tentang nama Melayu. Antaranya ketika peristiwa Hang Tuah vs Samurai Jepun.

“Maka titah Phra Chau, `Hai pendekar, engkau aku titahkan bermain pedang dengan utusan Melayu ini.`

Maka kata Jepun itu, `Berapa puloh orang Melayu itu? Jika sa-orang dua bukan lawan patek.”

Ketika Hang Tuah berkunjung ke sebuah empayar yang pernah berdiri di negara India, ada juga dipetik nama Melayu di dalamnya ketika dia terpaksa bertempur dengan pahlawan hebat Empayar Vijayanagara dan menewaskan pahlawan itu:

“Maka baginda pun menyuroh memanggil pendekar yang tahu terlalu sa-kali pada bermain pedang dan perisai. Maka titah Kisna Rayan, `Hai pendekar, engkau hendak ku-surohkan bertuju dengan Laksamana Hulubalang Melayu.` Maka sembah pendekar itu, `Daulat tuanku, berapa puloh hulubalang Melayu itu akan bertuju dengan patek? Jika sa-orang dua, bukan lawan patik…”

Puas hati?


Kesultanan Melayu Sarawak Darulhana

SARAWAK DARULHANA, mungkin satu nama yang begitu asing bagi rakyat Malaysia amnya dan Sarawak khususnya kerana perkisahannya tidak begitu diwar-warkan buat pengetahuan semua.  Ditambahlagi, kajian sejarah tidak begitu menyeluruh di Sarawak sebaliknya jika kita menggodek sejarah kerajaan kuno ini terpapar namanya di manuskrip-manuskrip kuno yang menjadi rujukan di Negara Brunei Darussalam mahupun bumi Kalimantan itu sendiri.

Dalam pada itu ramai juga yang berkata melalui cerita oral bahawa asas kepada kerajaan Melayu Islam di Sarawak ini bermula di Santubong kerana kewujudan satu makam pemerintahnya di kaki Gunung Santubong yang dijaga serta dipelihara sehingga ke hari ini.  Dan tidak kurang juga yang pasti dan yakin bahawa Kesultanan Sarawak Darulhana adalah terletak tidak jauh dari Astana Sarawak sekarang yang mana disitu juga terdapat beberapa perkuburan lama yang batu nisannya menyerupai makam-makam diraja Kesultanan Brunei dahulukala.

Menguak pintu sejarah kewujudan kerajaan kuno ini diperkira berlaku sekitar abad ke 16 Masihi iaitu bermulanya cerita seorang putera Kesultanan Brunei yang bernama Pengiran Muda Tengah.  Sekitar tahun 1598, kakandanya iaitu Sultan Abdul Jalilul Akbar ibni Sultan Muhammad Hasan telah ditabalkan menjadi raja Brunei yang ke-10 selepas kemangkatan ayahanda mereka iaitu Almarhum Sultan Muhammad Hasan ibni Sultan Saiful Rijal.

Pada zaman kegemilangan Sultan Muhammad Hasan, baginda dikenali sebagai seorang sultan Brunei yang gagah dan masyhur malah merupakan pemain utama di dalam memperkembangkan syiar Islam di Filipina.  Sistem pentadbirannya juga dikatakan sebagai yang terbaik pernah ada.  Turut sama digelar sebagai “Marhum Di Tanjung”.

Apabila kemangkatan ayahandanya itu juga, putera sulung telah ditabalkan sebagai pengganti namun di dalam diam dikatakan putera daripada perkahwinan yang lain iaitu yang bernama Pengiran Muda Tengah turut mempunyai impian yang sama.  Sebagai seorang sultan yang bijak pada masa itu dan bagi menjaga keharmonian keluarga dan kerajaan, Sultan Abdul Jalilul Akbar membuat satu keputusan seumpama kata bidalan “menarik tepung di dalam rambut, rambut jangan putus dan tepung jangan berselerakan”.

Maka dititahkan adindanya iaitu Pengiran Muda Tengah untuk membuka satu kerajaan baru di wilayah jajahan Kesultanan Brunei Darussalam iaitu Sarawak. Perihal penghijrahan Pengiran Muda Tengah ada terkandung di dalam manuskrip sejarah Brunei Darussalam lama iaitu:

“Setelah tawaran lantikan menjadi Sultan Sarawak diterima oleh Pengiran Muda Tengah, maka baginda seterusnya menjunjung penentuan masa keberangkatan adinda baginda itu ke Sarawak.  Keberangkatan Pengiran Muda Tengah diiringi oleh 1000 orang Brunei yang terdiri daripada keturunan Sakai, Kedayan dan puak dari Pulau Bunut.  Pengiran Muda Tengah turut membawa beberapa orang pembesar dan anak orang baik-baik yang asalnya memegang peranan penting di dalam tampuk pemerintahan istana Brunei..”

Usai ketibaannya di Sarawak setelah bermusyawarah dengan seluruh rombongannya maka dibinalah istana, lapau dan kota untuk menjadi benteng mengawal istananya.  Disinilah faktor keselamatan dan keadaan geografi dijadikan subjek utama yang mana menyaksikan Pengiran Muda Tengah memilih satu kawasan yang berbukit di persisiran sungai agar ianya selamat dari serangan musuh dan mudah untuk rakyatnya meneruskan penghidupan.  Jadi jika dikatakan Santubong sebagai tempatnya maka ianya tidaklah begitu sesuai kerana terletak di muara menjengah Laut Cina Selatan.  Dan jika pemilihan kawasan sekitar Astana Sarawak sekarang adalah merupakan bekas tapak istananya itu lebih masuk akal.

Apabila siaga segalanya iaitu setelah pengurniaan gelaran Diraja disempurnakan barulah Pengiran Muda Tengah memasyhurkan diri baginda dengan nama Sultan Ibrahim Ali Omar Shah, sultan pertama Kerajaan Kesultanan Sarawak Darulhana. Baginda turut popular dikenali sebagai Sultan Tengah.  Antara pengurniaan gelaran pembesar kesultanan baru ini adalah Datu Patinggi Seri Setia, Datu Shahbandar Indera Wangsa, Datu Amar Setia Diraja dan Datu Temenggung Laila Wangsa.  Perlulah diingatkan bahawa didalam sejarah Sarawak moden itu sendiri iaitu ketika pemerintahan Brooke kesemua gelaran ini digunapakai sehingga di ketika Sarawak, Malaysia sekarang.

Sebagai satu kerajaan yang baru maka adalah perlu untuk pemerintahnya mendapat sokongan daripada kerajaan-kerajaan yang sudah lama wujud.  Maka bermulalah episod Sultan Tengah mengembara dari satu kerajaan ke kerajaan yang lain.  Destinasi pertama lawatan antarabangsa baginda berlaku pada tahun 1599.  Rombongan Kesultanan Darulhana berangkat ke Pahang iaitu sebahagian daripada empayar Johor-Pahang-Riau-Lingga suatu ketika dahulu.  Dipilihnya negeri Pahang kerana baginda mempunyai seorang ibu saudara iaitu yang bernama Raja Bonda.  Raja Bonda adalah permaisuri kepada Sultan Abdul Ghafur Muhyiddin Shah ibni Sultan Abdul Kadir Alaudin Shah yang memerintah Pahang dari tahun 1592 hingga 1614.

Keberadaan baginda di negeri Pahang tidaklah lama kerana kejadian menampar pasangan tariannya telah dimurkai oleh Sultan Pahang pada masa itu.  Demi menjaga airmuka keluarga diraja Raja Bonda iaitu bonda saudara Sultan Tengah maka baginda akur dengan segala titah ayah saudaranya.  Di ketika perjalanan pulang ke Sarawak, bahtera rombongan Sultan Tengah telah dilanda ribut sehingga kemudinya patah.  Akhirnya baginda bersama rombongannya terdampar di Sukadana.

Di Sukadana, hal pertama yang dilakukan oleh Sultan Tengah adalah bertemu dengan pemerintah Sukadana pada masa itu.  Penambahan Giri Mustika itulah nama raja Sukadana yang ditemuinya yang setelah memeluk Islam dikenali sebagai Sultan Muhammad Saifuddin.  Diceritakan Sultan Muhammad Saifuddin tertarik dengan budi pekerti Sultan Tengah yang sentiasa kelihatan gagah berani, beradab, bersopan santun dan soleh serta sentiasa dekat dengan masyarakat tempat lebih-lebih lagi apabila berbicara soal keagamaan.

Dek kerana itulah, akhirnya Sultan Tengah dijodohkan dengan satu-satunya adinda perempuan baginda yang bernama Puteri Surya Kesuma.  Walau sudah menjadi sebahagian daripada keluarga diraja Sukadana, Sultan Tengah masih tetap ingin memperkembangkan syiar Islam kerana sejak di zaman pemerintahan ayahandanya di Brunei lagi baginda sudah menjadi pendakwah.

Sekitar tahun 1600, Sultan Tengah bersama dengan isterinya iaitu Puteri Surya Kesuma dengan diiringi lebih kurang 40 perahu lengkap dengan alat senjata telah menyusuri Sungai Sambas sehingga ke Kuala Bangun.  Apabila sampai di Kuala Bangun, baginda tertarik untuk tinggal di kawasan tersebut disamping mengajar penduduk-penduduk tempatan mengenai agama Islam.  Malah di Kuala Bangun, baginda sempat membuka kebun buah-buahan.  Disinilah Puteri Surya Kesuma, isteri Sultan Tengah melahirkan putera sulung mereka yang dinamakan Pengiran Sulaiman.  Dan seterusnya kebahagiaan Sultan Tengah dan isterinya semakin bertambah dengan kedatangan dua orang putera dan dua puteri iaitu yang dinamakan Pengiran Badaruddin, Pengiran Abdul Wahab, Radin Rasmi Puteri dan Radin Ratnawati.

Setelah itu sekali lagi, Sultan Tengah bersama rombongannya berangkat ke Kota Lama iaitu satu kawasan yang rata-rata penduduknya bukan beragama Islam.  Kedatangan Sultan Tengah langsung tidak menjadi ancaman kepada pemerintahnya yang bernama Ratu Sapudak.  Malah kedatangan baginda cukup diraikan dengan penuh adat istiadat menyambut seorang raja.  Ratu Sapudak berbesar hati menjemput baginda untuk menetap di sebuah tempat yang kemudian disebut dengan nama “Kembayat Sri Negara”.

Mangkatnya Ratu Sapudak secara mendadak menyaksikan legasi kerajaan telah diwarisi oleh anak saudara yang juga menantunya iaitu yang bernama Raden Kencono iaitu putera kepada Ratu Timbang Paseban.  Apabila naik takhta Raden Kencono menggelar dirinya sebagai Ratu Anom Kesumayuda. Pada masa itu juga jauh sebelum Ratu Sapudak mangkat, bagi menjaga hubungan baik antara keluarga Sultan Tengah maka telah dikahwinkan Pengiran Sulaiman dengan puteri bongsu Ratu Sapudak yang bernama Mas Ayu Bungso.

Oleh kerana Pengiran Sulaiman merupakan biras kepada Ratu Anom Kesumayuda maka dilantiknya Pengiran Sulaiman sebagai salah seorang Menteri Besar di dalam Kerajaan Sambas dengan mengguna nama Raden Sulaiman. Sebagai Menteri Besar, Raden Sulaiman bertanggungjawab untuk segala urusan hubungan dengan negara luar dan pertahanan negeri. Ketika menjadi Menteri Besar Kerajaan Sambas inilah, Raden Sulaiman dianugerahkan dengan seorang putera yang dinamakan Raden Bima.

Pada tahun 1630, Sultan Tengah membawa isteri serta putera puterinya untuk ke Matan.  Semasa di Matan, sekali lagi baginda berkahwin atas dasar hubungan kerajaan dengan puteri dari Matan.  Hasil perkahwinan tersebut melahirkan seorang putera yang diberikan nama Pengiran Mangku Negara.

Sementara itu, lain pula kejadian yang menimpa Raden Sulaiman sepeninggalan ayahandanya ke Matan.  Diceritakan Raden Sulaiman telah mendapat tentangan yang hebat daripada Raden Aryo Mangkurat. Raden Aryo Mangkurat dikhabarkan adalah penganut agama Hindu tegar manakala Raden Sulaiman pula dikatakan amat mendokongi perluasan syiar Islam di Kerajaan Sambas. Di sepanjang beliau menjadi Menteri Besar, penganut agama Islam semakin bertambah di dalam Kerajaan Sambas dan ini tidak menyenangkan hati Raden Aryo Mangkurat.

Pelbagai fitnah dan taktik kotor telah digunakan oleh Raden Aryo dan akhirnya kerana tidak tertahan dengan tekanan dan melibatkan keselamatan keluarga maka Raden Sulaiman telah mengambil keputusan untuk berpindah. Maka berpindahlah Raden Sulaiman dengan seluruh anggota keluarganya diikuti oleh pengikut ayahandanya yang terdiri daripada mereka yang berketurunan Melayu Sarawak dan Melayu Brunei ke satu kawasan tidak jauh dari Kerajaan Sambas.

Di Sungai Sambas Kecil itulah wujudnya satu kerajaan Islam di Sambas yang bergelar Kerajaan Kesultanan Sambas dan Raden Sulaiman merupakan sultan yang pertama yang bergelar Sultan Muhammad Shafiuddin 1 ibni Sultan Ibrahim Ali Omar Shah yang memerintah dari tahun 1631 hingga 1668.

Berbalik kepada cerita Sultan Tengah di Matan, mungkin kerana sudah terlalu lama di perantauan maka timbullah keinginannya untuk kembali ke Sarawak Darulhana.  Hampir 30 tahun lamanya baginda membiarkan pembesar-pembesar negeri menguruskan satu kerajaan yang baru ditubuhkan itu.  Tiba saatnya baginda memohon perkenan untuk membawa pulang seluruh keluarganya timbul pula permintaan daripada Sultan Matan.

Permintaan Sultan Matan adalah untuk Sultan Tengah meninggalkan isteri dan anaknya iaitu Pengiran Mangku Negara di Matan.  Ini kerana isteri Sultan Tengah iaitu puteri Matan pada ketika itu merupakan satu-satunya zuriat baginda.  Dan kepada Pengiran Mangku Negaralah baginda bersandar untuk menjadi pewaris kerajaannya kelak.  Tidak mampu untuk menghampakan permintaan tersebut maka ditinggalkannya isteri dan anaknya dibawah jagaan ayahanda mertuanya.  Dan Pengiran Mangku Negara setelah kemangkatan datuknya menjadi Sultan Matan seterusnya.

Kepulangan Sultan Tengah ke Sarawak Darulhana telah sampai ke penghujungnya dan hanya tinggal beberapa batu sahaja untuk menyelusuri bahtera baginda memasuki Sungai Sarawak.  Ketika di muara Sungai Sarawak itulah diceritakan bahawa Sultan Tengah tidak begitu sihat kerana cirit birit.  Untuk harus untuk mereka singgah sebentar di satu kawasan yang bernama Pasir Kuning mencari ubat dan keredaan sedikit dari perjalanan laut yang panjang.

Ketika di Pasir Kuning (Santubong sekarang) itulah salah seorang daripada pengiring baginda telah berpaling tadah.  Baginda telah diradak dengan tempuling atau tombak dan dikatakan baginda Sultan Tengah sempat beradu tenaga dengan si pembunuhnya sehingga si pembelot itu turut terkorban dek hunusan keris Sungai Tengah.  Namun kerana kecederaan akibat dari radakan itu juga menyebabkan Sultan Tengah tidak mampu diselamatkan lalu mangkat di Santubong pada tahun 1641.

Berita kemangkatan Sultan Tengah di Santubong akhirnya sampai ke istana Sarawak Darulhana di Kuching, Sarawak lalu segala pembesar istana dan rakyatnya telah mudik ke muara Sungai Sarawak.  Baginda dimakamkan dengan penuh adat istiadat kemangkatan keluarga diraja Negara Brunei Darussalam di kaki Gunung Santubong.  Sementara itu mengenai permaisuri Sarawak Darulhana iaitu Puteri Surya Kesuma memilih untuk pulang ke kampung halamannya iaitu Sukadana atau Kerajaan Tanjungpura membawa bersama-sama putera dan puterinya. Di Sukadanalah juga, dua putera iaitu Pengiran Badaruddin dilantik menjadi Pengiran Bendarahara Seri Maharaja dan Pengiran Abdul Wahab sebagai Pengiran Temenggong Jaya Kesuma.

Cerita oral mengatakan bahawa komplot pembunuhan Sultan Tengah sememangnya sengaja dirancang bagi memastikan bahawa tiada mana-mana kerajaan yang lebih gah dari Kerajaan Brunei di Pulau Borneo.

Begitulah pengkisahan panjang sebuah kerajaan kuno yang pernah wujud sekitar akhir abad ke 16 Masihi yang bernama Kerajaan Kesultanan Sarawak Darulhana.  Sultan Ibrahim Ali Omar Shah ibni Almarhum Sultan Muhammad Hasan ibni Sultan Abdul Rijal merupakan sultan yang pertama dan terakhirnya.   Makamnya sehingga sekarang masih utuh dijaga dan dipelihara sebagai antara saksi kewujudan sebuah kerajaan kuno yang dinamakan Kerajaan Kesultanan Sarawak Darulhana.

Ketahuilah bahawa keberadaan kerajaan kuno ini bukanlah cerita dongengan sebaliknya penceritaannya cukup lengkap dinyatakan di manuskrip sejarah kuno di Negara Brunei Darussalam dan Sambas, Kalimantan kerana perkaitannya yang rapat.  Sesungguhnya sejarah Sarawak bukanlah bermula di era Brooke memerintah sahaja sebaliknya lebih berusia daripada itu.

Tertarik dengan satu frasa kata yang diabadikan oleh Mendiang Tuan Muda Anthony Brooke suatu waktu dahulu di Sarawak yang berbunyi:

-“Selamat Datang Yang Maha Mulia Ka-Negri Sarawak Darul-hana”-

Tidak Kenal Maka Tidak Cinta!

-HB-

#KamekSayangSarawakBah

#SarawakDarulHana

Rujukan:


Ukraine: Pohon Cantik, Akar Racun, Pucuk Mati

Apabila
Viktor Yanukovych berjaya diusir daripada Kiev, sejarah dilihat bakal berulang.
Seorang ahli politik yang tewas dalam pilihanraya 2010 kembali bebas. Yulia
Tymoshenko yang juga merupakan bekas Perdana Menteri dilihat berjalan penuh
keyakinan dengan rambut perang diikat unik. Dalam suatu perspektif, Tymoshenko
menjadi sebutan seperti penyelamat politik, bagaikan ikon yang boleh memelihara
Ukraine daripada Rusia selepas setelah sekian lama berjuang dalam perjuangan
yang sebenarnya konflik dibuat-buat.

Namun
dalam pilihanraya yang menyusul, Tymoshenko sedar bahawa rakyat tidak
menganggapnya sepertimana Afrika Selatan memandang Nelson Mandela. Tymoshenko
juga sedar bahawa beliau bukan Aung San Suu Kyi yang berjaya mengetuai kerajaan
Myanmar. Sejarah tidak berulang. Prestasi Tymoshenko dalam Pilihanraya Presiden
2014 sangatlah teruk sampaikan jika dua penjuru sekalipun beliau tidak mampu
tewaskan Petro Poroshenko.

Akhirnya
Ukraine mendapat seorang pemimpin yang komited dengan perjuangan pro-Eropah.
Poroshenko merupakan seorang hartawan yang membina aset melalui jenama-jenama
terkemuka seperti coklat Roshen dan siaran televisyen. Malah beliau juga
mempunyai pegangan dalam sektor kewangan, pertanian dan pengeluaran. Kepimpinan
Poroshenko digelumangi dengan krisis di Timur Ukraine yang lebih cenderung
dengan Vladimir Putin selepas Rusia berjaya mengambil Crimea dengan tumbukan
bagaikan tepat di hidung Kiev.

Mendapat
bantuan ekonomi, politik dan sosial daripada Amerika Syarikat dan Kesatuan
Eropah, Ukraine tidak berubah pun. Poroshenko (dan sekali lagi Tymoshenko)
tewas dua kali kepada seorang pelawak bernama Volodymyr Zelensky. Pada usia 41
tahun, Zelensky menampilkan wajah anak muda bebas politik atau dengan erti kata
lain “rakyat marhaen”. Isterinya pula seorang arkitek dan penulis.

Namun
masalah di Ukraine sebenarnya bukanlah bagaikan demam sahaja. Ukraine sedang
menghidapi barah kronik yang simtomnya membelit dari kerajaan ke rakyat. Sejak
merdeka daripada Kesatuan Soviet pada tahun 1991, Ukraine mempunyai tujuh
presiden dan 17 orang perdana menteri. Setiap seorang yang memimpin negara dan
kerajaan tidak mampu menghentikan penguncupan dalam ekonomi dan populasi.
Bermakna selama 28 tahun (sebenarnya lebih lama sebelum kemerdekaan), ekonomi
Ukraine berdepan dengan kesusahan.

Pucuk
kepada masalah sosial Ukraine datang daripada ekonomi. Pucuk kepada masalah
ekonomi Ukraine datang daripada sosial. Ukraine merupakan sebuah republik yang
mandul. Setepatnya bukan rakyatnya mandul, tetapi seluruh negara sendiri.
Sepanjang kemerdekaan, Ukraine kehilangan 10 juta daripada populasinya. Antonim
kepada pepatah sedikit demi sedikit lama-lama menjadi bukit merupakan kenyataan
bagi Ukraine. Rakyat hidup dalam keadaan penuh sengsara atas masalah ekonomi
dan juga peperangan. Maka mereka mengambil jalan untuk beremigrasi.

Kadar
kelahiran yang tidak menandingi kadar kematian juga secara perlahan-lahan
mengurangkan populasi Ukraine. Lebih-lebih lagi apabila Crimea keluar dari Ukraine,
melenyapkan lebih kurang 2.5 juta rakyat secara sekelip mata, dengan status
politik di wilayah-wilayah Donbas menjadi persoalan. Peperangan saudara Ukraine
telah berlarutan selama hampir lima tahun – tetapi angkatan ketenteraannya
masih lagi tidak berupaya untuk menundukkan barisan pemisah yang begitu
bersemangat menentang Ukraine.

Saban
hari peluang luar negara menarik rakyat Ukraine ke luar. Barisan anak muda
Ukraine juga tidak begitu bertoleransi kepada amalan korupsi, yang merupakan
asam garam kepada kehidupan Soviet. Maka suara mereka disaring sehabis mungkin
oleh golongan atasan. Bagaikan menyapu garam kepada luka, wanita-wanita Ukraine
pula lebih ramai berbanding lelaki pada skala 86:100. Mereka juga tidak begitu
aktif untuk berkahwin dan memulakan keluarga atas tekanan ekonomi dan
kecenderungan lelaki ke arah alkohol.

Disebabkan
itu juga ramai dalam kalangan wanita Ukraine rela berkahwin dengan sesiapa
sahaja dari luar negara. Revolusi Ukraine telah gagal. Semangat pro-Eropah
tidak mengubahkan apa-apa. Penggulingan Yanukovych pun sia-sia, malah bazir
lagi membazirkan pun kerana pemerintahan Poroshenko juga tidak berupaya untuk
menyelesaikan masalah-masalah utama. Ketandusan demokrasi sebenar juga
menghancurkan minat politik anak muda, yang mungkin boleh berubah dibawah
Zelensky.

Ukraine
tidak berupaya untuk berubah selagi mana kebergantungannya kepada Rusia kekal
tinggi. Sampai hari ini, walaupun perlembagaan dan perisytiharan kemerdekaannya
telah sah, Ukraine boleh mencium wangian syurga ekonomi jika berbaiah kepada
Moscow. Ia telah setelah sekian lama sejak pemerintahan monarki Rusia lagi
berfungsi sebagai negeri. Mungkin perkara ini akan berubah apabila darah-darah
Soviet dalam kepimpinan Ukraine dibasmi secara sepenuhnya.

RUJUKAN:

Eastern
Europe Feeds on a Shrinking Ukraine – https://www.bloomberg.com/opinion/articles/2019-02-20/eastern-europe-feeds-on-a-shrinking-ukraine

Nolan
Peterson: Why Is Ukraine’s Population Shrinking? – https://www.newsweek.com/nolan-peterson-why-ukraine-population-shrinking-559697


Kitab al-Hayawan Tulisan Saintis Islam al-Jahiz Yang Mendahului Darwin

Sesiapa yang mengkaji ilmu zoologi dan teori evolusi, pasti menyangka ia digerakkan oleh orang Barat atau lebih tepat Sir Charles Darwin. Sedangkan hakikatnya, ia sebenarnya sudah dipelopori oleh seorang cendekiawan Islam terkenal bernama al-Jahiz. Dan menariknya, ia diabadikan dalam mahakaryanya yang terkenal iaitu Kitab al-Hayawan (Kitab Haiwan-Haiwan).

Kitab al-Hayawan merupakan sebuah ensiklopedia haiwan yang terdiri daripada tujuh jilid. Ia dikarang oleh al-Jahiz sebagai memenuhi permintaan Perdana Menteri Abbasiyyah semasa era Khalifah al-Mu’tasim, al-Wathiq dan al-Mutawakkil, Muhammad bin Abdul Malik al-Zayyat. Sebagai ganjaran menyelesaikan tugasan yang diminta, Ibnu al-Zayyat bersetuju membayarnya dengan wang upah lima ribu dinar. (al-Nadim, 1970)

Kitab al-Hayawan bukan sekadar menceritakan perihal 350 ekor haiwan dari pelbagai spesies. Malah, ia turut mengandungi pelbagai anekdot lucu, sastera era pra-Islam dan cerita-cerita haiwan yang diambil dari teks Aristotle yang diterjemah ke Bahasa Arab. Ironinya, ia berkongsi nama yang sama iaitu Kitab al-Hayawan. (Peters, 1968)

Mungkin atas persamaan inilah, ada yang menuduh al-Jahiz memplagiat hasil kerja cendekiawan Yunani itu dan menjadikannya sebahagian daripada kitabnya. Tuduhan ini dilemparkan oleh sejarawan Islam abad ke-11, al-Khatib al-Baghdadi. (Peters, 1968) Bagaimanapun, hasil semakan para sejarawan dan pengkaji mendapati pengaruh teks Aristotle terhadap Kitab al-Hayawan yang dikarang al-Jahiz amat terhad. Mereka percaya tuduhan ini timbul kerana al-Khatib tidak biasa dengan mahakarya Aristotle itu.

Menerusi Kitab al-Hayawan, al-Jahiz merupakan orang terawal yang menyentuh konsep evolusi biologi. Selepas membuat pemerhatian teliti terhadap spesies haiwan dan serangga, beliau percaya terdapat beberapa mekanisme yang menyumbang kepada evolusi haiwan. Menariknya, teori ini timbul lebih sealaf sebelum dibangkitkan oleh Darwin menerusi bukunya yang berjudul On the Origins of Species.

Menurut al-Jahiz, terdapat tiga mekanisme yang mempengaruhi evolusi spesies iaitu perjuangan untuk terus hidup, transformasi agar menjadi spesies haiwan baru dan faktor persekitaran. Dari segi aspek perjuangan untuk terus hidup, haiwan akan berjuang untuk mengelak menjadi mangsa, membiak dan mendapatkan sumber diperlukan untuk terus hidup.

Manakala faktor persekitaran pula akan mendorong organisma untuk beradaptasi dengan situasi baru yang dihadapinya sekaligus menghasilkan ciri-ciri lain dari yang lain. Perubahan ini bukan sekadar membantu organisma untuk terus hidup tetapi ia juga membuka jalan kepada pengenalan spesies organisma baru. Mana-mana haiwan yang terselamat akan mewariskan ciri-ciri baru ini kepada anak-anak mereka.

Walaupun mekanisme yang dinyatakan al-Jahiz bersifat saintifik, pada masa sama wujud unsur spiritual dan ketuhanan yang disentuh beliau. Berikutnya petikan kenyataannya dalam Kitab al-Hayawan:

“Tikus keluar mengumpul makanan, mencari dan mencurinya. Ia memakan haiwan yang lebih lemah daripadanya seperti haiwan kecil dan burung kecil. Ia menyembunyikan anak-anaknya dalam terowong bawah tanah agar dapat melindunginya daripada an.ca.man ular dan burung.

Ular amat suka memakan tikus. Bagi ular pula, ia amat takut dikejar beaver dan hyena yang lebih kuat daripadanya. Hyena boleh menakutkan musang dan musang boleh menakutkan haiwan yang lebih lemah daripadanya.

Inilah undang-undang alam di mana sesetengah hidupan merupakan makanan untuk hidupan yang lain. Semua haiwan kecil memakan haiwan yang lebih kecil daripada mereka dan haiwan yang besar tidak memakan haiwan yang lebih besar daripada mereka.

Manusia sesama mereka boleh diibaratkan seperti haiwan. Ada yang bersifat hormat terhadap sesetengah daripada mereka tetapi tidak sampai ke tahap melampau-lampau. Pendek kata, Tuhan menjadikan sesetengah manusia sebagai asbab kehidupan untuk orang lain dan menjadikannya sebagai asbab kema.ti.an untuk sesetengah yang lain.”

Nota kaki

RUJUKAN:

Ibnu al-Nadim. (1970). Terjemahan oleh Dodge, B. The Fihrist of al-Nadim; a tenth-century survey of Muslim culture. Columbia University Press. Halaman 402-404.

Peters, F. E. (1968). Aristotle and the Arabs: The Aristotelian Tradition in Islam. New York University Press. Halaman 133.

El-Zaher, S. (2018). The Father of the Theory of Evolution: Al-Jahiz and His Book of Animals. Mvslim.com.